Cerita Tentang Beg Biru IKEA : Beg Murah dan Terkenal di Serata Dunia

Penulis boleh dikatakan gemar juga ke pasaraya IKEA. Lokasinya terletak berdekatan dengan rumah penulis. Kebanyakan masa penulis di IKEA sebenarnya bukanlah nak beli perabot sangat. Kita semua tahu majoriti orang ke IKEA membawa tujuan serupa; nak makan meatball, nak beli barang IKEA yang murah-murah, nak cuba curi idea rekaan dalaman dan kabinet dapur IKEA atau nak beli beg biru IKEA untuk dibuat beli-belah. Yang betul nak beli perabot mungkin 3 daripada 10 orang.

Beg biru IKEA yang dinamakan 'Frakta' menjadi antara produk paling popular yang dijual, berikutan kualitinya serta harganya yang jauh lebih murah berbanding beg guna semula pasaraya lain. Tahukah anda kisah dan fakta menarik tentang beg tersebut?

Malaysia menerima pembukaan gedung IKEA yang pertama yang terletak di Kompleks 1Utama Damansara pada tahun 1996, sebelum berpindah ke kompleks sendiri tidak jauh daripada lokasi asalnya pada tahun 2003. Beg biru Frakta pula secara kebetulan diperkenalkan pada tahun yang sama mulanya IKEA bertapak di Malaysia.

Walaupun kita mengenali beg ikonik ini dengan warna birunya, bagi pengunjung IKEA mereka akan dibekalkan dengan beg serupa yang berwarna kuning dan bertali biru namun hanya versi biru dijual.

Sekiranya anda ikuti promosi IKEA, akan ada masanya penjualan beg berwarna kuning dibuka pada orang ramai yangt berminat hendak mendapatkannya. Bagaimanapun, beg biru IKEA lebih lejenlah - kerana menjadi de facto standard beg orang ramai.

Kenapa beg Frakta agak buruk sebenarnya rekaannya? Sudahlah tali penyangkutnya disulamkan dengan logo IKEA berulang-berulang. Tekstur beg itu juga bising, menghasilkan bunyi renyuk yang kuat.

Walaupun demikian, bagi mereka yang memiliki beg ini - mengakui keutuhannya mengangkut bebanan berat. Terkenal amat sukar koyak serta lasak, kalau dah kotor basuh saja beg biru itu dengan air. Yang penting, beg Frakta ini boleh dilipat bila hendak disimpan, jadi ia sangat menjimatkan ruang. Kalau koyak? Pergi ke IKEA dan tukar yang baru secara percuma.

Tahukah anda berapakah muatan yang boleh ditampung oleh beg Frakta secara rasmi? Untuk saiz terbesar yang ada, muatan maksima dicadangkan adalah 25 kg.

Harganya pun murah saja, RM2 untuk yang terkecil dan RM2.50 untuk yang terbesar. Bila negeri Selangor memulakan peraturan tiada beg plastik di pasaraya, penulis pasti ramai orang Selangor cepat-cepat ke IKEA membeli beg Frakta ini.

Apa maknanya Frakta? Senang saja sebenarnya. Sekiranya anda buka kamus dan terjemahkan perkataan itu daripada bahasa Sweden ke bahasa Melayu - anda akan dapat terjemahannya bersamaan dengan 'angkat' atau 'jinjing.'

Salah satu tren yang kerap kali berlaku melibatkan beg Frakta IKEA adalah cabaran untuk menggunakannya dalam produk-produk lain, khasnya fesyen. Sudah banyak produk fesyen berasaskan Frakta yang dijual dalam pasaran.

Tren menjadikan beg Frakta sebagai alat fesyen sebenarnya bermula selepas kontroversi yang timbul apabila jenama mewah Balenciaga menawarkan sebuah beg yang hampir serupa dengan beg IKEA ini, pada harga RM9,500. Tak ada typo di situ.

Selepas itu, banyak pereka fesyen mula menggunakan beg Frakta sebagai bahan asas rekaan mereka. Lahirlah topi Frakta, yang dijual pada harga RM160 seunit dan hanya 150 unit dihasilkan. Manakala sebuah syarikat pereka kasut merekabentuk semula sepasang kasut Nike Air Jordan dan memberikannya sentuhan fabrik dan tali daripada beg Frakta. Buruk benar rupanya!

Ada juga beberapa keluaran lain yang cuba mengasimilikasikan bahan Frakta untuk menghasilkan produk baru seperti seluar dalam, topeng muka dan juga jaket yang pada penulis, nampak boleh tahan juga rekaannya.

Dengan angka jualan 3 juta setiap tahun hanya di Amerika Syarikat sahaja, harus diakui Frakta sebenarnya hodoh. Warnanya terlalu terang dan tulisan IKEA yang ada memburukkan rekaannya. Usaha untuk mengubah rekaan Frakta sebenarnya sudah pun selesai pada tahun 2016, selepas sebuah firma rekaan Denmark bernama Hay dilantik memodenkan rekaan beg ikonik itu.

Mengekalkan bentuk yang ada, firma Hay mengubah warna biru dan kuning yang terkenal, menggantikannya dengan warna tali berwarna hijau dan fabrik berwarna putih kehijau-hijauan. Rekaan ini ditontonkan kepada orang ramai pada tahun 2016, dikatakan akan mula dijual pada tahun 2017 dan tidak akan menggantikan rekaan lamanya; akan dijual sebagai alternatif lain.

Kami sedar, artikel ini menceritakan tentang sebuah beg. Bagaimanapun, artikel ini ditulis bukan untuk sekadar menceritakan tentang beg Frakta, tetapi sebenarnya ditulis agar lebih ramai orang kita dapat mengambil berat prinsip rekaan sesuatu produk - walau sekecil mana pun peranannya. Jika kita berbincang tentang rekaan beg plastik, pasti tak ramai yang mahu mengambil berat tentangnya.

Namun pereka IKEA nampak sangat-sangat mengambil berat proses penghasilannya, bermula daripada rekaannya yang memudahkan, sangat praktikal serta dijual pada harga yang sangat murah. Semua elemen yang dipandang ringan inilah sebenarnya yang menjadikan Frakta salah satu produk terlaris IKEA sejak dulu sehingga sekarang.

Setiap hari kita akan berdepan dengan sesuatu masalah. Beg biru ikonik yang hodoh bernama Frakta ini amat berjaya kerana perekanya menawarkan solusi kepada masalah harian itu, dalam cara yang mudah dan murah. Sekiranya anda mahu produk anda berjaya - jadikan itu matlamat anda.


5 Watak Ganjil Yang Pernah Dilakonkan Oleh Lima Pelakon Filem 'Avengers'

Siri sinematik Marvel berjaya mengangkat barisan pelakon-pelakon, sehingga dikenali lebih ramai berikutan keberkesanan watak yang mereka bawakan.

Kami pasti siri dunia sinematik Marvel akan menjadi salah satu siri filem yang akan terus diperkatakan sekian lama, layak diletakkan setaraf dengan filem seperti Star Wars, The Lord of the Rings, Indiana Jones dan banyak lagi filem yang terus diperkatakan walau sudah berusia berpuluh tahun lamanya.

Sebelum nama-nama yang kini besar sampai ke tahap yang telah berjaya mereka kecapi sekarang, pasti ada waktunya mereka tergelincir dan perlu melakonkan watak yang mampu membuatkan kita tertanya-tanya - "kenapa?"

Satu watak yang penulis memang tak pernah sangkakan akan diambil beliau adalah watak Kirk Lazarus dalam filem 'Tropic Thunder.' Dalam filem tersebut, Downey Jr. benar-benar lari jauh daripada kebiasaan, berjaya membawakan watak seorang lelaki kulit putih pemenang anugerah Akademi sebanyak lima kali - yang sanggup menukarkan warna kulitnya menjadi gelap hanya untuk menjayakan watak itu.

Watak 'Kirk Lazarus' yang dibawa Downey Jr. menimbulkan kontroversi besar serta mendapat kritikan daripada pihak, dikaitkan dengan isu rasisme. Bagaimanapun, ada juga pihak khasnya kumpulan kulit hitam yang dapat menerima mesej komedi yang dipaparkan dalam watak itu.

Filem tersebut juga memaparkan sebuah trailer filem parodi bertajuk 'Satan's Alley' yang memaparkan Kirk Lazarus dan Tobey Maguire, pelakon trilogi pertama Spider-Man sebagai kekasih. Mungkin itulah sebabnya watak Tony Stark dalam Avengers bersungguh-sungguh melindungi Spiderman dalam filem?

Mungkin sudah lumrah Hollywood, ramai juga pelakon muda perlu melalui fasa berlakon dalam filem remaja pada mulanya dan Chris Evans pun tidak terlepas menjalani peringkat ini. Bagaimanapun, Chris Evans memilih untuk melakonkan watak mamat poyo bernama Jake Wyler dalam filem parodi komedi 'Not Another Teen Movie.'

Agak aneh menonton filem ini sekarang melihat Evans berambut hitam. Apa yang lebih aneh, watak Jake Wyler dalam filem ini merupakan seorang pelajar yang terlalu yakin pada diri sendiri sehinggakan ada beberapa adegan dalam filem ini yang kurang sesuai untuk ditonton sesiapa pun. Nak tengok Chris Evans tidak berpakaian dan hanya krim putar serta pisang diletak pada tempat-tempat tertentu? Tonton filem ini terlebih dahulu sebelum menonton Avengers : Endgame.

Pernahkah anda menonton filem lakonan Scarlett Johansson yang bertajuk 'Under My Skin'? Apa pendapat anda tentang filem itu? Agak aneh kan jalan ceritanya serta apa saja yang dipaparkan dalam filem tersebut. Walaupun jalan ceritanya agak jelas untuk difahami, namun visual yang dipaparkan mampu membuatkan kita rasa kurang selesa sepanjang filem itu dimainkan.

Johansson memainkan watak seorang (seekor?) makhluk asing bernama Isserley yang menyarungkan kulit wanita untuk melindungi perbuatannya. Diadaptasi daripada novel dengan tajuk yang sama, filem ini gagal di pawagam serta tidak mendapat sambutan yang diharapkan. Walaupun begitu, lakonan Scarlett Johansson dalam filem ini dipuji pengkritik kerana berjaya menakutkan penonton, dengan wajah yang menawan.

Sebelum nama Paul Rudd meletup menjadi salah seorang aktor terkenal, Rudd sebenarnya pernah menjadi salah seorang pelakon Hollywood yang terpaksa ke Hong Kong untuk meneruskan karier beliau. Bila pelakon kulit putih dah ke Hong Kong, watak yang diberikan tidak lain dan tidak bukan mestilah watak sampingan sahaja.

Paul Rudd memainkan watak sebagai seorang Ejen FBI bernama Ian Curtis dalam filem 'Gen-Y Cops' arahan lejen kung-fu Jackie Chan. Rudd engakui ketika itu dia sebenarnya berdepan masalah kewangan yang meruncing sehingga membolehkan ejen beliau menerima saja mana-mana tawaran yang ada. Terbanglah dia ke Hong Kong untuk memegang watak tersebut demi sesuap nasi.

Siapa perasan Chris Pratt dalam filem 'Wanted' lakonan Angelina Jolie dan James McAvoy? Pratt hanya memegang watak sampingan dan dibelasah dengan menggunakan papan kekunci.

Itu adalah kali pertama adegan Star Lord kena belasah dengan Professor X ditayangkan. Kami harap dengan penggabungan francais Marvel di bawah satu bumbung kelak, adegan ini boleh berulang lagi. Kita semua tahu Star Lord-lah penyebab Thanos menang.

Selain itu, watak yang agak memalukan pernah dipegang oleh Chris Pratt adalah watak Keenan dalam filem 'The Extreme Team', diterbitkan pada tahun 2003 menjadi kemunculan sulung beliau. Filem ini mengisahkan tentang sekumpulan atlit sukan ekstrim yang ditugaskan ke New Zealand, bagi menyelamatkan rakan mereka.

Menariknya, filem ini tidak mempunyai laman Wikipedia sendiri dan setakat ini, belum ada cara untuk menontonnya secara sah; melainkan anda ada terjumpa mana-mana DVD yang sempat dikeluarkan.


Apa Yang Menentukan Minat Kita Terhadap Genre Muzik Tertentu?

Sementara itu kakak penulis gemarkan lagu pop Amerika Syarikat. Adik perempuan penulis sukakan lagu-lagu techno dan adik lelaki penulis suka lagu KPOP. Kami sehingga kini tidak faham kenapa dia suka lagu KPOP. Berbeza-beza kan minat muzik di antara kita, walaupun perbandingan itu dilakukan di antara adik beradik sendiri?

Setiap orang mempunyai citarasa muzik yang sangat berlainan, kebiasaannya jauh berbeza sesama ahli keluarga. Jika dibandingkan dengan ibu dan ayah pun, kita boleh nampak ketara kelainannya. Kenapa ini berlaku?

Dua kajian yang dijalankan oleh Universiti Cambridge dengan kerjasama beberapa universiti lain di Amerika Syarikat mendapati personaliti kita sebenarnya boleh diramal melalui minat kita terhadap sesuatu genre muzik. Penyelidik juga mendapati hasil keputusan juga menunjukkan kita mampu meramal minat seseorang terhadap sesuatu genre muzik, hanya dengan berdasarkan sifat dan peribadi individu tersebut.

Kajian yang belum pernah dilakukan sebelum ini oleh mana-mana pihak, cuba membuktikan wujudnya hubungan di antara muzik yang digemari dan identiti seseorang. Beberapa cubaan untuk menjalankan penyelidikan sama sebelum itu terpaksa dihentikan, disebabkan kebanyakan peserta kajian yang memberikan maklum balas berusia agak muda.

Ini dirasakan tidak akan memberikan keputusan yang boleh diterima kerana pada usia muda, kita masih belum membentuk citarasa muzik sebenar kita. Nasib baiklah berikutan perkembangan teknologi yang memudahkan komunikasi, kini penyelidik berjaya mendapatkan maklum balas lebih 21,929 orang peserta dengan lebih separuh daripadanya berusia 22 tahun dan ke atas.

Melalui kaji selidik yang dijalankan, penyelidik telah mengasingkan kesemua peserta kepada lima model utama personaliti yang digunapakai sekian lama; keterbukaan, tahap kepandaian menyesuaikan diri, tahap bersetuju, tahap kebimbangan dan tahap kesedaran kendiri.

Penyelidik juga berjaya merekodkan maklumbalas berkenaan tahap kesihatan mental peserta, tahap kepuasan hidup serta apa-apa peristiwa atau insiden yang memberikan impak besar pada setiap peserta. Kesemua faktor yang dinyatakan di atas dipercayai mampu memberikan pengaruh kepada jenis muzik yang didengar peserta.

Setiap seorang di antara mereka meminati muzik yang boleh menggambarkan personaliti dan sifat peribadi mereka sendiri. Muzik yang didengari juga boleh menceritakan serba sedikit pembentukan ideologi atau pemikiran seseorang dalam prinsip serta pegangan hidup.

Hasil kajian mereka mendapati individu yang lebih terbuka dalam hubungan sosial menggemari muzik yang lebih kompleks, dipacu nada yang bersemangat dan penuh dinamik. Mereka kurang menggemari lagu yang perlahan dan menenangkan.

Individu 'extrovert' atau mudah mesra dengan sesiapa pula berminat dengan muzik yang tidak kompleks dan menenangkan, seperti lagu akustik. Mereka yang mempunyai personaliti gemar bercakap serta bertenaga, akan lebih cenderung pada lagu yang santai dan bersahaja.

Bagi sesetengah individu yang menggemari muzik bergenre opera, kajian mendapati individu tersebut mempunyai sifat yang sangat sensitif kepada sesuatu situasi, pemikiran yang mendalam serta mampu beimaginasi tinggi.

Ramailah nak mengaku dia suka dengar lagu opera lepas ni.

Jadi, berbalik kepada persoalan asal kita - kenapa setiap ahli anggota dalam adik-beradik mempunyai minat terhadap muzik yang berbeza?

Kajian ini jelas menunjukkan minat kita terhadap muzik sebenarnya didorong oleh personaliti kita, membuktikan wujudnya hubungan di antara genre atau kategori muzik dengan sifat seseorang. Begitu juga sebaliknya - kita boleh meramal sifat seseorang hanya dengan melihat jenis muzik yang diminatinya.

Tidak menghairankan sekiranya kita sesama adik beradik pun memiliki minat muzik yang saling berbeza kerana personaliti kita juga pasti berbeza. Kajian ini jelas menunjukkan pengaruh minat muzik kita yang terbesar, bukanlah persekitaran atau saranan rakan sebaya, tetapi diri kita sendiri. Oleh sebab itulah adik lelaki penulis agak cenderung ke arah KPOP - perangai dia pun memang saling tak tumpah macam watak utama lelaki dalam siri drama popular Korea, Winter Sonata. Sikit-sikit nak romantik.

Tak tahu apa itu Winter Sonata? Siri drama 'Winter Sonata'-lah punca fenomena KPOP ni dapat sampai ke negara kita. Damn u Winter Sonata!


9 Mainan Ciptaan Jepun Yang Sangat Pelik Dan Mengarut

Jepun memang terkenal dengan pelbagai perkara aneh seperti mesin layan diri aneh hinggalah kepada penciptaan produk-produk yang tak masuk akal.

Oleh kerana mereka adalah sebuah bangsa yang unik, penciptaan mainan kanak-kanak juga tidak lepas daripada keanehan dan misteri.

Pada abad ke-18 dan ke-19, karnival-karnival tontonan atau sarkas yang dikenali sebagai "misemono" merupakan bentuk hiburan yang popular bagi penduduk Edo (sekarang Tokyo) yang canggih.

Karnival-karnival ini menampilkan banyak tarikan pendidikan dan menghiburkan yang direka untuk membangkitkan rasa tertanya-tanya serta untuk memuaskan rasa ingin tahu yang mendalam tentang misteri kehidupan.

Salah satu tarikan popular tersebut termasuklah anak patung yang hamil.

Walaupun dipercayai bahawa anak patung ini dihasiklan terutamanya untuk mengajar bidan bagaimana untuk menyambut kelahiran bayi, namun bukti-bukti menunjukkan bahawa ia juga digunakan untuk tujuan hiburan.

Mainan interaktif baru dari Jepun ini melibatkan memasukkan jari anda ke lubang di sisi kotak untuk berinteraksi dengan persekitaran maya.

Pergerakan jari anda akan dipaparkan melalui skrin interaktif dalam "real-time". Mainan ini boleh didapati secara online dengan harga sekitar RM200.

Edamame adalah kacang soya muda, dipetik sebelum berbunga menjadi dewasa dan direbus.

Edamame juga lazat dan proses mengeluarkan kacang ini daripada badannya adalah sangat menyeronokkan.

Dengan adanya permainan kacang edamame berbentuk keychain ini, anda boleh mengalami keseronokkan mengeluarkan kacang daripada badannya tanpa perlu memakannya.

Setiap rantai kunci Jepun "Popping Edamame" ini mempunyai tiga butir kacang. Kacang di bahagian tengah mempunyai satu daripada 12 muka rawak yang dicetak padanya.

Sebab permainan ini dhasilkan tidak diketahui namun ia boleh membuatkan anda tersenyum. Kacang-kacang ini disambungkan kepada jalur plastik, jadi ia boleh dimasukkan semula dan dikeluarkan berkali-kali sebanyak mana yang anda inginkan.

Mungkin permainan ini kelihatan seperti bodoh dan tak masuk akal, tetapi ia boleh menyebabkan ketagihan lebih-lebih lagi jika anda kebosanan.

Inilah adalah antara salah satu mainan yang paling aneh, yang direka oleh Cube di Jepun.

Huruf "H" yang digunakan dalam nama ini juga boleh bermaksud 'erotik' dalam bahasa Jepun ('H' disebut sebagai "eechi" = erotik).

Apa yang anda perlu lakukan adalah memasukkan H-bouya ke dalam port USB dan setiap kali anda menekan 'H' pada papan kekunci, ia menyalakan warna merah dan matanya berkelip.

Permainan ini boleh dikategorikan sebagai mainan tidak menyenangkan sepanjang zaman.

Anak patung 'Shave the Baby' yang sangat berbulu ini dihasilkan dengan dengan bulu tebal berwarna oren terang menonjol dari pergelangan kakinya, ketiak, dan yang paling mengganggu, kawasan kemaluannya.

Ia direka dengan niat untuk memberi pemilik anak patung ini rasa keterujaan dan keseronokan bercukur bulu-bulu tersebut.

Ada pihak yang menjelaskan bahawa ia sebenarnya bukanlah mainan, tetapi objek seni yang dibuat pada tahun 1995 oleh Zbigniew Libera, yang terdiri daripada satu set sepuluh anak patung yang sepadan dalam sepuluh kotak kadbod yang sepadan.

Mainan ini diberi nama "Yume-Neko Venus," atau "Dream Cat Venus."

Mainan Jepun ini dilengkapi dengan sensor sentuhan yang membolehkan ia melakukan perilaku kucing yang benar-benar hidup seperti mengeluarkan bunyi kucing ketika tidur, menggerakkan kakinya ketika anda menggosok perutnya dan banyak tidur.

Mainan ini mungkin kelihatan comel tetapi ia juga memberikan rasa yang menyeramkan kepada pemiliknya.

Mainan ini dicipta hanya untuk dimasukkan ke dalam botol air dan terapung-apung, tanpa apa-apa fungsi lain.

Ia datang dalam pelbagai warna dalam bentuk obor-obor, sotong dan sotong kurita.

Mainan mikro Bandai boleh didapati di Jepun dengan harga RM24.

Diberi nama Koibito, mainan dicipta oleh artis Jepun iaitu Yoskay Yamamoto. Ia merupakan sebuah patung vinil berdasarkan lukisan dari pameran 'In Another Land' oleh Yoskay.

Dengan ukuran ketinggian 7 inci, patung itu mempamerkan pendekatan silang budaya Yoskay, menggabungkan seni pop Amerika dengan unsur-unsur mistik Jepun.

Kaba Kick adalah sejenis permainan seperti "Russian Roulette" untuk kanak-kanak. Jadi dalam kes ini, ia lebih patut dikenali sebagai "Japan Roulette".

Pemain perlu menghalakan pistol ke kepala sendiri dan menarik picu. Pistol tersebut akan mengeluarkan sepasang kaki dari tong yang berbentuk badak air merah jambu dan bukannya peluru.


9 Gula-Gula dan Coklat Paling Aneh di Seluruh Dunia

Gula-gula sememangnya disukai ramai, tidak kira kanak-kanak atau orang dewasa. Setiap orang pasti ada gula-gula kegemaran mereka sendiri tetapi ramai bersetuju secara keseluruhannya ia memang sesuatu yang sedap dan menyelerakan.

Namun, terdapat beberapa jenis gula-gula yang dianggap pelik oleh kebanyakan orang walaupun ia merupakan hidangan enak dalam sesetengah budaya. Berikut adalah senarai beberapa gula-gula yang menarik ini. Anda boleh menilai sama ada ia benar-benar menarik atau aneh.

Di Hokkaido, Jepun, "Genghis Khan" adalah sebuah hidangan tempatan yang terdiri daripada daging kambing cincang barbeku. Hidangan tradisional ini disediakan dengan daging kambing yang dipanggang di bahagian atas kuali, dikelilingi dengan pelbagai jenis sayuran.

Ia kedengaran seperti satu hidangan yang menyelerakan. Akan tetapi, adakah ia akan mempunyai keenakan yang sama sekiranya dihasilkan dalam bentuk gula-gula?

Pada tahun 2002, pemilik Sapporo Gourmet Foods telah menghasilkan Gula-gula Karamel Genghis Khan. Pada asalnya ia dijual dalam bentuk sos tetapi tidak mendapat sambutan ramai. Mereka kemudian memutuskan untuk menghasilkan semula produk itu dalam bentuk gula-gula.

Gula-gula ini mempunyai perisa seperti kari kambing dengan sedikit rasa manis. Setiap gula-gula aneh ini datang dalam 18 bungkusan berbeza, sesuai untuk dijadikan sebagai hadiah kepada rakan dan keluarga. (sumber)

Salsagheti mungkin kedengaran seperti satu hidangan pasta tradisional yang menyelerakan. Akan tetapi, ia sebenarnya jaluran gula-gula pedas yang berasal dari Mexico. Tidak seperti spaghetti, salsagheti mempunyai rasa masam manis dan biasanya dimakan menggunakan tangan sahaja.

Gula-gula berperisa tembikai ini disaluti serbuk cili, asam jawa dan gula batu. Gula-gula ini juga dijual bersama satu paket sos asam jawa yang berfungsi sebagai sos salsa. Apabila sos dicurahkan ke atas salsagheti, ia akan kelihatan seperti rupa spaghetti yang sebenar.

Selain Mexico, gula-gula ini juga terkenal dan boleh didapati di beberapa negara lain juga. Ia sering dimakan pada majlis hari jadi dan beberapa jenis jamuan lain. Siapa sangka salsagheti akan menjadi begitu terkenal seperti ini. (sumber)

Salah satu coklat yang popular di Czech Republic ialah Kocici Jazycky yang bermaksud "Lidah Kucing". Ia bukanlah nama yang begitu menyelerakan untuk sesuatu manisan. Mujurlah kerana manisan ini sebenarnya adalah bar coklat bersusu yang manis dan hanya berbentuk lidah kucing.

Coklat berbentuk lidah kucing ini kali pertama dihasilkan ialah pada tahun 1892 di Vienna, Austria. Populariti coklat ini mula melonjak pada tahun 1920-an dan 1930-an di Czech Republic. Ia juga popular di beberapa lagi negara Eropah yang lain seperti Jerman dengan jenama Katzenzungen dan Perancis dengan nama Langues de Chat, yang membawa maksud sama.

Biskut dan coklat lidah kucing ini biasanya dibuat secara tradisional di rumah. Namun, terdapat banyak coklat ini yang dijual di pasaran di mana kebanyakannya memaparkan gambar kucing pada kotak pembungkusan. (sumber)

Adakah anda suka makan gula-gula tetapi terlalu malas untuk membukanya dari plastik pembungkusannya? Botan Rice Candy adalah salah satu jenis gula-gula yang menggalakkan anda untuk makan bersama-sama kertas yang membungkusnya. Ia adalah gula-gula lemon atau limau yang dibungkus dalam kertas nasi yang boleh dimakan.

Botan Rice Candy ini didatangkan dalam bentuk kotak yang menarik. Setiap kotak juga dilengkapi dengan pelekat atau sticker bagi menarik minat kanak-kanak. Antara pelekat yang diberikan termasuk gambar ninja, anjing, arnab dan juga tupai. Walaupun gula-gula ini tidaklah beigu manis tetapi apa yang menarik mengenainya ialah kertas pembungkusnya yang boleh dimakan.

Bagi kanak-kanak yang lahir pada tahun 1980-an dan 90-an di Malaysia, anda mungkin pernah merasai 'gula-gula udang' yang terkenal kerana ia juga dibaluti oleh kertas beras yang boleh dimakan. (sumber)

Tayto adalah sebuah syarikat makanan ringan Ireland yang menghasilkan kerepek dan makanan ringan lain sejak tahun 1956 lagi. Syarikat itu menghasilkam beberapa perisa kerepek yang lazat untuk dimakan.

Salah satu produk paling terkenal yang dihasilkan oleh syarikat itu ialah kerepek kentang Tayto perisa keju dan bawang. Beberapa tahun yang lalu, Tayto memutuskan untuk memperkenalkan produk terbaru mereka di pasaran iaitu bar coklat berperisa kerepek keju dan bawang.

Bar coklat edisi terhad ini begitu unik, menyebabkan ramai pengulas makanan ringan membuat liputan mengenai manisan ini. Kebanyakan ulasan yang diberikan agak negatif, menyatakan rasa keju dan bawang terlalu sedikit dalam bar coklat itu.

Walaupun ramai yang mengkritik bar coklat keluaran Tayto ini, kini mereka tidak perlu risau kerana penghasilannya sudah ditamatkan. Mereka boleh kembali menikmati kerepek berperisa keju dan bawang yang sebenar semula. (sumber)

Gula-gula yang kelihatan seperti ubat gigi dan mempunyai bau seakan-akan minyak wangi ini dinamakan Musk Stick atau Batang Kasturi. Gula-gula ini begitu diminati oleh penduduk di Australia dan New Zealand tetapi mungkin tidak digemari oleh orang lain.

Gula-gula ini pada dasarnya adalah silinder merah jambu yang diperbuat daripada gelatin dan gula pasir dengan intipati seperti kasturi. Gula-gula ini akan larut secara perlahan dalam mulut. Ramai orang mengaitkan Musk Stick ini dengan bau minyak wangi yang sangat kuat.

Walaupun mempunyai rasa dan bau yang agak pelik, tetapi gula-gula ini tetapi diminati selama hampir satu abad di Australia. Pasaraya Woolworths sahaja telah menjual sebanyak 24 juta Musk Stick setiap tahun. Jika gula-gula ini tidak menepati cita rasa, anda mungkin boleh menggunakannya sebagai pewangi udara. (sumber)

Gula-gula ini dihasilkan oleh syarikat British, Mark & Spencer. Gula-gula Percy Pig adalah gula-gula 'gummy' yang terkenal di seluruh United Kingdom. Walaupun kelihatan enak, tetapi terdapat campuran aneh dalam gula-gula Percy Pig ini. Percy Pig yang kelihatan seperti kepala khinzir ini sebenarnya diperbuat daripada gelatin khinzir.

Gula-gula Percy Pig hanya dijual di kedai serbaneka Marks & Spencer sahaja. Antara perisa gula-gula Percy Pig yang paling diminati ialah Raspberry. Namun, Marks & Spencer juga menghasilkan beberapa lagi perisa dan produk seperti Veggir Percy, Phylizy Pig Tails, Percy Pig and Pals, dan Globetrotting Percy. (sumber)

Tidak semua gula-gula perlu berasa manis. Kebanyakan orang di bahagian Eropah Utara sukakan salmiakki atau salmiak iaitu sejenis likuoris garam hitam. Likuoris adalah bahan berwarna hitam yang diperoleh daripada akar tumbuhan kekacang dan digunakan dalam pembuatan gula-gula.

Rasa tajam dan bergaram gula-gula likuoris ini diperkenalkan kepada kebanyakan kanak-kanak di Findland, Scandinavia dan Belanda. Salmiakki adalah likuoris lembut yang dicampur dengan ammonium klorida, ditambah untuk memberikan rasa asin yang berbeza.

Likuoris garam ini biasanya dijual dalam bentuk keras dan lembut dan sering digunakan sebagai perasa untuk pelbagai benda seperti ais krim, soda dan minuman keras. Terdapat pelbagai produk gula-gula likuoris garam, bermula daripada rasa asin sederhana sehingga kepada yang kuat. (sumber)

Jika anda ingin mencuba gula-gula yang bukan sahaja enak tetapi juga menyeronokkan untuk dimakan, maka ini adalah jawapannya. Bugs Lightning adalah gula-gula gummy yang boleh bercahaya. Namun, anda tidak perlu risau kerana tidak ada sebarang serangga yang digunakan dalam pembuatan gula-gula gummy ini.

Gula-gula ini hanya unik dalam bagaimana ia berfungsi sahaja tetapi tidak dalam bahan-bahan membuatnya. Setiap beg gummy Bugs Lightning ini mengandungi gula-gula gummy kecil berbentuk serangga dan sepasang penyepit khas yang disertakan bersama.

Letakkan gula-gula ini pada hujung penyepit dan gula-gula berbentuk serangga ini akan bercayaha. Ia mungkin merupakan salah satu gula-gula paling pelik dan terbaik pernah dijual di pasaran. Ia bukan sahaja digemari kanak-kanak malah juga golongan orang dewasa. (sumber)


Menyesal Dengan Filem "Jaws", Penulis Ini Kini Seorang Aktivis Hidupan Laut

Peter Bradford Benchley dilahirkan pada 8 Mei 1840 di New York, Amerika Syarikat. Dia dilahirkan dalam keluarga sastera dan seni. Bapanya juga adalah seorang penulis manakala datuk dan adiknya adalah penulis dan pelakon. Dia mendapat pendidikan di Allen-Stevenson School, Phillips Exeter Academy dan Harvard University.

Selepas graduasi pada tahun 1961, Benchley mengembara ke seluruh dunia selama setahun. Pengalaman itu diceritakan dalam buku pertamanya berjudul Time and Ticket yang diterbitkan pada tahun 1964. Sekembalinya ke Amerika, dia menghabiskan tugas selama enam bulan di Kor Marin dan kemudian menjadi wartawan untuk The Washington Post.

Benchley adalah seorang pengarang yang agak muda ketika dia menerbitkan novel pertamanya pada tahun 1974. Walaupun tidak berpengalaman luas atau terkenal dalam bidang penulisan, karya pertamanya iaitu Jaws mendapat sambutan hangat. Ia membuatkan nama Benchley menjadi terkenal dalam sekelip mata walaupun masih muda.

Sebagai seorang wartawan dan penulis skrip untuk White House, Benchley sememangnya biasa menulis tentang 'jerung' besar dalam dunia politik. Setelah menulis kisah mengenai jerung sebenar yang berada di lautan, penulisannya mula menjadi imaginasi kepada pembaca di seluruh dunia.

Namun, kejayaan dan pengalaman yang dikecapi Benchley turut mempunyai kesan sampingannya. Buku Jaws yang mempunyai 278 muka surat itu telah diadaptasikan dalam filem oleh seorang pengarah muda iaitu Steven Speilberg. Filem itu berjaya menjadi filem blockbuster pertama Spielberg.

Walau bagaimanapun, pada masa yang sama kejayaan buku dan filem Jaws itu telah memberikan kesan buruk terhadap laut dan hidupan di dalamnya terutamanya kepada ikan jerung. Jaws telah mewujudkan suatu jenis ketakutan baru kepada penonton dan pembaca.

Ramai orang tidak lagi melihat lautan dengan pandangan yang sama selepas itu. Jika sebelum ini orang biasa berenang di lautan dengan perasaan tenang, kini ramai antara mereka yang takut diserang pemangsa primitif seperti yang ditonjolkan dalam buku dan filem. Pelakon dalam filem Jaws, Richard Dreyfuss, dalam salah satu adegan berkata bahawa jerung adalah mesin pemakan yang sempurna.

Benchley menyebut dalam artikel Smithsonian 2014, "Hari ini saya melihat lautan dari perspektif yang baru, bukan sebagai antagonis tetapi sebagai sekutu. Lautan mempunyai misteri dan keajaiban lebih daripada ancaman kepada manusia".

Ramai pakar yang mempersoalkan kuasa yang dibawa oleh filem dan buku Jaws terhadap tanggapan orang ramai. Kini, ramai beranggapan jerung adalah makhluk pendendam yang jahat. Sedangkan jerung adalah berkemungkinan besar akan berakhir sebagai makanan manusia terutamanya dalam penyediaan sup sirip jerung yang sering menjadi kontroversi.

Jauh daripada tanggapan orang ramai, realitinya agak berbeza. BBC pernah menyatakan bahawa sesetengah spesies jerung besar memang benar menyerang manusia tetapi hanya kira-kira 10 kematian setiap tahun. Biasanya serangan maut dilakukan oleh Jerung Putih, Jerung Lembu dan Jerung Harimau. Biasanya mangsa mati akibat trauma daripada kecederaan, bukan akibat dimakan jerung.

Salah satu daripada tanggapan yang lama diperkatakan bahawa jerung sering menyerang peluncur air kerana tersalah anggap mereka dengan anjing laut. Namun, idea ini dipertikaikan kerana beberapa pihak percaya jerung adalah pemangsa yang terlalu bijak untuk melakukan kesilapan sedemikian.

Pada tahun 2000, terdapat kira-kira 79% penurunan bilangan populasi Jerung Putih berdasarkan kajian yang dilakukan di Lautan Atlantik Barat Laut. Penulis Jaws iaitu Benchley juga melakukan kempen untuk meningkatkan kesedaran tentang jenayah terhadap jerung dan hidupan marin selama beberapa abad sehingga menyumbang kepada penerbitan dalam National Geographic.

Kini tanggapan manusia terhadap jerung bertambah baik tetapi keraguan yang serius masih wujud. Smithsonian pernah menulis bahawa daripada 476 spesies jerung yang dianalisis oleh Kesatuan Antarabangsa untuk Pemuliharaan Alam bagi risiko kepupusan, hanya 276 spesies yang mempunyai data lengkap manakala 123 spesies lain dianggap berisiko tinggi menghadapi kepupusan.

Siri filem Jaws juga berakhir pada penghujung tahun 80-an dengan filem terakhirnya Revenge. Dalam filem itu ia memfokuskan pada jerung yang sangat pendendam sehingga ia berenang ke Bahamas untuk membalas dendam terhadap manusia yang membunuh nenek moyangnya. Pada ketika itu Benchley sudah melakukan pelbagai kempen kesedaran sebagai seorang aktivis hidupan laut seperti Anugerah Lautan Peter Benchley yang diadakan setiap tahun.

Benchley cuba untuk membetulkan persepsi tentang jerung yang sering disalahtafsirkan. Dia sering menerangkan bahawa jerung bukanlah makhluk jahat dan buruk tetapi hanyalah makhluk alam semula jadi yang lapar. Benchley akhirnya meninggal dunia pada tahun 2006 akibat fibrosis pulmonari.


Siapa Sebenarnya Watak Utama Siri Sitkom Friends? Ini Jawapan Saintis Data

Masuknya tahun 2019, sudah 15 tahun berlalu sejak episod terakhir Friends ditayangkan. Sitkom ini benar-benar menjadi fenomena budaya sehinggakan para saintis tertarik dengannya.

Menggunakan Friends sebagai contoh, para saintis meneliti rancangan TV dan stereotaip jantina yang popular.

Seorang jurutera mesin pembelajaran bernama Yashu Seth menjalankan kajiannya sendiri yang menunjukkan watak-watak sitkom ini menggunakan angka dan graf.

iluminasi.com kongsikan maklumat yang menjadi tanda tanya ini dengan para pembaca dan menyelesaikan persoalan sebenar tentang Friends dari pandangan saintifik, iaitu siapakah watak utama dalam siri ini?

Menurut Yashu, dia mendapat idea untuk melakukan kajian ini ketika menonton salah satu episod kegemarannya, "The One with Ross's Tan".

Melihat watak-watak yang lucu itu, dia mula berfikir, "Siapa sebenarnya watak utama dalam Friends? Adakah Ross atau Rachel? Adakah Chandler yang sarkastik? Adakah ia Monica yang pembersih? Adakah Joey si kaki wanita? Atau adakah penyanyi kesayangan semua orang, Phoebe?

Dia memutuskan untuk menggunakan maklumat sains untuk menjawab persoalan ini.

Yashu memuatkan transkrip Friends sebanyak 10 musim ke dalam program khas. Ia menukarkan fail transkrip mentah ke dalam bentuk jadual berstruktur yang diikuti oleh analisis data penerokaan.

Tempat pertama dikongsi oleh Ross dan Rachel, sebahagian besarnya disebabkan oleh kisah cinta mereka.

Yang paling kurang bercakap adalah Phoebe dengan 15,000 perkataan kurang daripada Ross dan Rachel.

Secara umumnya, dialog antara watak-watak itu agak seimbang dan tiada siapa yang diberi keutamaan.

Seperti yang dapat kita lihat, Chandler dengan lebih daripada 1,400 adegan adalah yang tertinggi dari segi jumlah penampilan skrin.

Rachel dan Ross tidak jauh di belakang, masing-masing dengan sekitar 1,370 dan 1,330 penampilan.

Perlu dinyatakan bahawa Yashu menganalisis perkara ini hanya melalui adegan di mana watak tersebut mempunyai dialog.

Untuk kiraan ini, Yashu mengambil kira adegan di mana hanya satu watak di antara 6 watak ini berseorangan atau dengan watak sampingan lain.

Dan hasilnya menunjukkan perbezaannya yang sangat ketara. Ross adalah pemenang dan meninggalkan watak lain dengan begitu jauh, mempunyai hampir 150 penampilan skrin individu.

Tempat kedua disandang oleh Joey yang mempunyai 130 adegan berseorangan. Monica mempunyai masa adegan bersendirian paling sedikit dengan kira-kira 50 adegan.

Sekali lagi, Rachel dan Ross adalah pemimpin dalam kategori ini.

Nama Rachel disebut sebanyak 27 kali dalam tajuk episod dan Ross pula disebut sebanyak 24 kali.

Monica berada di tangga terakhir sekali lagi dengan hanya disebut sebanyak 8 kali dalam tajuk episod.

Melalui analisis dan maklumat yang dikaji oleh Yashu Seth, dapat disimpulkan bahawa Ross Geller adalah watak utama dalam siri sitkom Friends.

Angka dan graf membantu Yashu untuk memutuskan bahawa watak utama Friends sebenarnya Ross.

Dia mempunyai bilangan adegan individu yang paling banyak dan berada dalam senarai 3 teratas dari segi jumlah perkataan dalam dialog, penampilan skrin umum dan kategori lain.


Kitsault - Bandar Tanpa Penduduk Tetapi Masih Terjaga Rapi

Apabila dikatakan bandar tinggalan, pastinya kita akan membayangkan keadaan bangunan yang usang, tingkap yang pecah, lantai kayu yang mereput, kawasan yang bersepah dan sebagainya. Namun, situasi berlainan yang dapat dilihat di Kitsault, sebuah bandar kecil di bahagian pantai utara British Columbia, Kanada.

Apabila anda menjejakkan kaki ke sini, keadaannya begitu aman sekali dan kawasan sekelilingnya kelihatan kemas seperti dijaga begitu rapi. Bukan sahaja rumah, tetapi semua bangunan yang ada disini termasuklah kedai, restoran, pusat beli-belah, bank, kelab malam dan panggung wayang.

Pada waktu malam pula, lampu-lampu jalan juga masih dihidupkan. Selain itu, pokok-pokok bunga di tepi-tepi jalan juga digaga rapi dan rumput di kawasan ini juga akan dipotong. Persoalannya, apakah yang membuatkan bandar ini ditinggalkan?

Mengikut rekod, bandar ini mula kosong sejak tahun 1982 lagi. Bandar Kitsault terletak berhampiran dengan sempadan Alaska dan terletak kira-kira 115 km daripada bandar terdekat iaitu Terrace.

Kawasan penempatan ini wujud pada tahun 1979 yang terdiri daripada komuniti pekerja yang bekerja sebagai pelombong. Pada ketika itu, perlombongan molybdenum begitu pesat sehingga mendorong orang daripada luar untuk datang bekerja disini.

Molybdenum merupakan bahan galian yang berfungsi untuk memberi kekuatan dan menghalang hakisan pada besi. Malangnya, langit tidak selalu cerah. Tidak lama selepas itu, pasaran dan permintaan terhadap molybdenum jatuh dengan mendadak sehingga memaksa 1200 penduduk yang tinggal disini berpindah keluar mencari kehidupan baru.

Tanah di kawasan British Columbia sememangnya kaya dengan pelbagai hasil galian. Selain molybdenum, antara bahan galian lain yang terdapat disini adalah perak, zink, plumbum dan tembaga. Aktiviti perlombongan ini turut membawa kepada kelahiran bandar-bandar baru yang lain seperti Alice Arm dan Anyox.

Molybdenum mulanya dilombong disini pada penghujung 60-an hingga awal 70-an. Namun, ianya dihentikan seketika bila keuntungannya semakin berkurangan. Namun, apabila rizab molybdenum semakin berkurangan di Alaska dan British Columbia, aktiviti perlombongan molybdenum kembali rancak memandangkan harganya kembali naik.

Pembinaan kawasan penempatan yang diberi nama Kitsault ini juga merupakan satu projek besar pada ketika itu. Tanah dengan keluasan ratusan hektar telah digazetkan untuk pembinaan Kitsault. Kapal-kapal besar telah datang menghantar bahan-bahan membina bangunan melalui kawasan perairan laut dalam berdekatan kawasan ini.

Bagi memudahkan akses penduduk, jalan berbatu telah dibina bagi menghubungkannya dengan bandar terdekatnya, Terrace. Pembinaan jalan juga tidak mudah memandangkan perlu merentasi kawasan gunung-ganang. Jurutera-jurutera dan pekerja buruh dibawa masuk untuk projek pembinaan ini dengan tawaran gaji yang lumayan.

Bagi membolehkan lebih ramai pekerja dibawa masuk, ratusan rumah bagi keluarga dan 7 blok apartmen dengan 7 ratus bilik telah dibina. Malah, hospital juga dibina dan segala kemudahan lain seperti pusat beli-belah, restoran, pejabat pos, kolam renang, perpustakaan dan pelbagai kemudahan lain turut dibina.

Kabel siaran televisyen dan telefon turut dipasang di bawah tanah. Malah, bandar ini turut mempunyai loji memproses sisa kumbahan dan sumber air yang sangat bersih. Dalam kata lain, ianya adalah bandar serba lengkap yang dibina untuk menarik lebih ramai pekerja datang bagi bekerja di lombong.

Malangnya, 18 bulan selepas keluarga pertama berpindah masuk ke kawasan ini, pasaran molybdenum merudum kerana kemelesetan ekonomi. Akibatnya, aktiviti perlombongan ditutup dan para pekerja ini sedikit demi sedikit mula meninggalkan Kitsault untuk memulakan kehidupan di kawasan baru.

Pada 2005, seorang usahawan dari India, Krishnan Suthanthiran telah membeli bandar ini pada harga $7 juta dan memulakan proses membaik pulih bandar ini. Harga tersebut dianggap murah memandangkan bandar ini sudah lengkap dengan pelbagai kemudahan dan sudah mempunyai akses ke bandar berdekatan.

Sejak itu, jutawan ini telah melaburkan lebih $25 juta bagi usaha membaik pulih dan menambah baik kemudahan yang sedia ada. Puluhan pekerja dibawa masuk bagi menjaga kawasan ini termasuklah membaiki kerosakan, memotong rumput dan sebagainya.

Menurut beliau, pembelian  Kitsault dianggap sebagai sebuah pelaburan memandangkan terdapat desas-desus industri Liquefied Natural Gas (LNG) akan mula dibangunkan di British Columbia. Oleh itu, pembangunan semula Kitsault sememangnya bergantung sepenuhnya kepada kejayaan projek LNG itu kelak.


Apa Yang Akan Berlaku Kepada Hidupan Laut Apabila Ribut Taufan Melanda?

Pola cuaca yang semakin teruk dalam beberapa tahun kebelakangan ini telah menjadi masalah yang besar bagi manusia yang tinggal di tepi pantai.

Secara amnya, perubahan iklim dipersalahkan ke atas corak cuaca yang melampau di seluruh dunia.

Kebakaran semakin kerap berlaku, gempa bumi menjadi semakin tidak menentu dan ribut tropika menghancurkan seluruh rantau di dunia.

Walau bagaimanapun, walaupun siklon dan ribut taufan adalah antara peristiwa yang paling menakutkan bagi manusia yang hidup di tepi pantai, adakah anda pernah memikirkan apa kesannya terhadap hidupan laut?

Lautan mungkin kelihatan seperti tempat yang selamat dan terlindung dari angin dan hujang kencang, tetapi ia sebenarnya tidak.

Untuk memahami kesan taufan terhadap alam sekitar, adalah penting untuk terlebih dahulu memahami apa yang menyebabkan berlakunya taufan dan kualiti fizikal yang dimiliki.

Taufan, yang dikenali sebagai jenis ribut paling hebat di Bumi akan terbina oleh air laut yang hangat disebabkan peningkatan udara yang lembap dan hangat.

Apabila udara ini meningkat, ia menghasilkan kawasan tekanan rendah berhampiran permukaan air.

Udara tekanan tinggi dari kawasan berhampiran akan berpusu-pusu untuk memenuhi kawasan tekanan rendah ini dan dengan itu akan dipanaskan oleh udara panas, seterusnya akan naik ke udara.

Apabila proses ini berterusan, udara mula berputar dan berputar, serta udara yang naik akhirnya akan menjadi sejuk dan berubah menjadi awan yang penuh dengan hujan.

Ribut berputar-putar ini akan menjadi semakin besar dan bergerak melalui kawasan tropika, menyebabkan kehancuran dahsyat terutamanya di tepi pantai di mana angin ini boleh menjadi gelombang yang menjulang tinggi.

Walau bagaimanapun, apabila ribut ini melanda kawasan daratan, ia tidak lagi mempunyai sumber udara panas yang tetap untuk kekal berputar, jadi ia mula kehilangan kuasa dan akhinya berhenti.

Kebanyakan daripada kita pernah melihat kemusnahan yang diakibatkan oleh taufan yang melanda termasuklah gambar-gambar jalan-jalan banjir, bangunan-bangunan roboh dan pantai-pantai yang hancur.

Walau bagaimanapun, kawasan bawah permukaan air juga boleh menerima impak yang sangat dahsyat apabila berlakunya angin taufan.

Apabila ombak besar menjadi gelombang taufan, ia boleh mencapai ketinggian 18 meter atau lebih, mengakibatkan banyak campuran air permukaan yang hangat, dicairkan dengan air hujan dan air sejuk dari kedalaman dengan kadar kemasinan yang lebih tinggi.

Campuran ini tidak hanya berlaku di permukaan, tetapi juga beratus-ratus kaki di bawah permukaan lantas mewujudkan arus air yang sangat pantas bergerak di bawah gelombang menderu.

Semakin jauh dari pantai iaitu ke perairan yang lebih dalam, haiwan-haiwan boleh mengelakkan diri daripada arus kuat dan perubahan tahap kemasinan ini.

Inilah sebabnya mengapa ikan paus, ikan jerung dan ikan lumba-lumba yang sering hidup berhampiran pantai tidak terjejas secara meluas oleh taufan.

Haiwan-haiwan ini berkemampuan dan bijak serta sangat sensitif terhadap perubahan suhu dan kemasinan.

Biasanya, ikan jerung adalah haiwan laut yang pertama mengesan taufan. Ini kerana ia dapat mengesan perubahan pada tekanan di dalam air dan akan bergerak ke perairan yang lebih dalam.

Bagi kebanyakan makhluk yang menghabiskan seluruh hidup dalam terumbu karang atau ekosistem tempatan yang kecil, kebarangkalian untuk melarikan diri ke perairan yang lebih selamat adalah mustahil.

Apabila arus itu mengalir melalui ekosistem pantai atau pasang surut, ia tidak datang dengan tangan kosong.

Air yang bergerak pantas menyeret lumpur, kotoran dan bahan lain termasuklah bahan pencemar dan bahan toksik yang berpotensi.

Air menjadi berselut dan penglihatan menjadi kabur serta lumpur dan kotoran sering membuatkan insang ikan tersumbat. Hal ini sudah tentu membuatkan ikan-ikan tidak dapat bernafas.

Kekuatan fizikal ombak juga boleh menghumbankan ikan dan makhluk laut yang lain termasuklah anjing laut keluar dari air, di mana haiwan malan ini akan terdampar di tepi pantai dan mati lemas.

Arus bawah air yang sama boleh menghancurkan terumbu karang dan juga menyelaputinya dengan lumpur dan debu. Ini akan mengubah komposisi seluruh beting pasir dan persekitaran pantai, secara langsung memberikan kesan buruk kepada kehidupan terumbu karang.

Kotoran yang berselut pula boleh menyekat cahaya dan oksigen daripada turun ke bawah air yang diperlukan oleh organisma-organisma laut.

Selain daripada pergerakan fizikal air dan komponennya, perubahan cepat dalam kemasinan air laut dan suhu akibat perubahan air juga boleh membahayakan makhluk yang disesuaikan dengan keadaan hidup tertentu.

Sebagai contoh, terumbu karang mula luntur di seluruh dunia disebabkan oleh suhu laut yang lebih tinggi, tetapi kerosakan fizikal oleh taufan juga boleh memusnahkan sehingga 20% daripada pertumbuhan karang di sesebuah kawasan dalam satu musim ribut.

Sekiranya anda bertanyakan kepada mana-mana populasi manusia akan soalan ini, jawapannya tidak dan kebanyakan ekosistem marin juga ingin mengelakkan diri ribut taufan.

Namun, ada beberapa manfaat jangka masa panjang akibat angin taufan.

Sebagai contoh, arus yang sama yang menghancurkan terumbu karang juga boleh membawa potongan-potongan terumbu karang yang pecah ke kawasan-kawasan baru.

Potongan-potongan ini akan sampai ke kawasan lain dan mungkin memulakan terumbu karang baru.

Sesetengah spesies juga mendapat manfaat daripada taufan akibat perubahan yang berlaku dalam populasi manusia.

Selepas taufan besar, industri perikanan di rantau tertentu mungkin mengalami kesan sampingan seperti bot patah, kerosakan kepada infrastruktur pesisir dan lain-lain.

Hasilnya, jumlah ikan dalam air mungkin lebih banyak, menghasilkan lebih banyak sumber untuk mamalia besar dan menjadi sebab yang lebih baik untuk membiak dalam jumlah yang lebih besar.

Mungkin manfaat ini tidak terbanding dengan kerosakan yang berlaku, tetapi sekurang-kurangnya ada hikmah disebalik taufan yang melanda.


Seluruh Penduduk Pekan Kecil Ini Menang Loteri, Kecuali Seorang Lelaki Malang

Pada awal tahun 2000, Costis Mistotakis dari Greece telah berkenalan dengan seorang gadis Sepanyol bernama Sandra del Pozo. Tidak lama selepas itu, mereka jatuh cinta, membeli sebuah RV dan berhijrah untuk memulakan hidup di negara asal Sandra.

Mereka memilih pekan Sodeto yang berada di bahagian timur laut Sepanyol sebagai destinasi untuk memulakan kehidupan bersama kerana di sinilah terletaknya kediaman nenek Sandra.

Sodeto merupakan salah satu daripada kira-kira 300 buah perkampungan nelayan yang dibina di bawah pemerintahan diktator Francisco Franco pada tahun 1950-an. Hampir kesemua perkampungan nelayan yang dibangunkan ketika itu mempunyai binaan dan reka bentuk yang sama.

Pekan berpopulasi 200 penduduk ini mempunyai sebuah gereja di tengah-tengahnya dan hanya terdapat sebuah restoran merangkap bar untuk dikunjungi. Rumah-rumah di sini pula kesemuanya berwarna seperti pasir dan berbumbung merah.

Sodeto bukanlah suatu tempat yang sering menjadi pilihan percutian pelancong, apatah lagi untuk dijadikan tajuk berita liputan media. Walau bagaimanapun, pada tahun 2011, segalanya berubah apabila setiap daripada penduduk di Sodeto berjaya memenangi hadiah loteri cepumas terbesar di Sepanyol.

Mungkin kita biasa mendengar kisah-kisah individu bertuah yang memenangi hadiah loteri. Namun, keajaiban unik berlaku apabila pekan yang tidak pernah dikenali ini mula menempa nama setelah seluruh penduduk di situ menang hadiah loteri terbesar.

Di Sepanyol, permainan loteri yang merupakan obsesi lebih 75% masyarakat di sana dijalankan dengan sedikit kelainan. Walaupun terdapat pelbagai pilihan loteri, namun loteri yang ditunggu-tunggu oleh setiap orang adalah "La Loteria de Navidad" (Loteri Krismas) yang diadakan setiap tahun sejak 1812.

Banyak kerajaan di seluruh dunia menganggap loteri sebagai kaedah yang berguna untuk mengumpulkan dana bagi program awam. Walau bagaimanapun, ia sebenarnya adalah sejenis cukai regresif yang lebih menekan orang miskin.

Karl Marx pernah menyatakan ia telah direka sebagai satu muslihat untuk membuat golongan bawahan mempercayai bahawa ada jalan mudah untuk keluar daripada kemiskinan. Pihak gereja juga mendapati cabutan loteri adalah sesuatu yang kufur dan tahyul sehinggakan pada tahun 1826, kerajaan British telah mengharamkan loteri sepenuhnya selama hampir seratus tahun.

Pada tahun 1862, Sepanyol juga telah memberikan respon pada kritikan dunia ketika itu dengan membuat sedikit pengubahsuaian pada sistem loteri kebangsaan agar tidak begitu memeras rakyat yang hidup susah. Pihak kerajaan menyangka dengan menaikkan harga setiap tiket, hanya golongan berkemampuan sahaja yang akan membelinya. Walau bagaimanapun, situasi sebaliknya yang berlaku.

Sindiket-sindiket loteri mula berleluasa dengan permainan loteri secara berkumpulan. Loteri di negara itu menjadi kian popular daripada sebelumnya.

Dalam loteri ini, sebarang nombor di antara 00000 sehingga 99,999 boleh menjadi pemenang. Disebabkan kos yang tinggi untuk membeli sendiri nombor pilihan, banyak organisasi menyediakan kemudahan dengan membeli satu nombor kemudian menjual 'saham-saham kecil' kepada individu-individu yang berminat untuk berkongsi nombor tersebut pada harga dua euro, lima euro dan sebagainya.

Ribuan 'pemegang saham' boleh memiliki bahagian yang sama dalam sesuatu nombor. Lebih kecil bahagian yang dimiliki, maka pulangan hadiah jackpot (sekiranya nombor menang) juga tidak begitu lumayan.

Kos yang tinggi untuk membeli sendiri sekeping tiket loteri juga telah menjadikan ia sebagai suatu pesta sosial yang besar di negara ini. Organisasi-organisasi tempatan akan menjual tiket dengan sedikit tokokan harga bagi para pengumpul dana. Kebanyakan rakyat Sepanyol akhirnya akan memiliki satu timbunan tiket di mana setiap satunya merupakan saham kecil daripada pelbagai nombor yang dibeli.

Jualan bagi tiket loteri yang akan dicabut pada setiap 22 Disember ini berlangsung sepanjang musim panas. Cabutan nombor diadakan di Madrid iaitu di teater yang sama dengan cara yang sama saban tahun.

Sebuah pentas didirikan dan di tengah-tengahnya diletakkan dua biji bola gergasi berwarna emas. Di dalam setiap bebola gergasi ini terdapat nombor-nombor dan cabutan hadiah yang bakal dimenangi. Selepas bola dicabut, dua kanak-kanak akan menyanyikan nombor dan hadiah itu dengan canta Gregory. Acara cabutan loteri ini akan berlanjutan selama beberapa jam.

Walau bagaimanapun, hadiah yang ditunggu-tunggu semua orang adalah hadiah terbesar pada hari tersebut iaitu "El Gordo" yang bermaksud "Yang Paling Gemuk." Hadiah El Gordo kebiasaannya bernilai hampir berbilion dolar. Setiap kali pengumuman pemenang El Gordo dibuat, para wartawan akan berkerumun untuk mengetahui kawasan Sepanyol di manakah tiket bertuah tersebut telah terjual.

Pada 22 Disember 2011, penduduk pekan Sodeto telah berjaya menggondol hadiah utama tersebut.

Tiket kemenangan mereka telah dijual di seluruh pekan oleh Persatuan Suri Rumah yang dianggotai beberapa orang wanita yang gemar menganjurkan jamuan dan aktiviti di kawasan itu. Persatuan itu menjual tiket dari rumah ke rumah pada harga enam euro. Lima euro adalah harga tiket manakala satu euro lagi akan dimasukkan ke dalam tabung persatuan.

Suri rumah bernama Maria-Carmen Lambea dari persatuan itu merupakan wanita yang bertanggungjawab memilih nombor kemenangan Sodeto. Semasa dia mula mendapat tahu tentang kemenangan mereka, dia mula membuat panggilan kepada kesemua rakan-rakan namun tiada siapa yang mempercayainya. Lama-kelamaan, orang ramai mula berkumpul di plaza dan kisah kemenangan mereka tersebar. Setiap tiket bernilai enam euro (RM27) itu telah meningkat menjadi 100,000 euro (RM461,000).

Pada tahun 2011 juga, nombor bertuah 58268 itu bukan sahaja dimenangi penduduk Sodeto. Terdapat beberapa ribu lagi orang lain yang berkongsi hadiah cepumas yang sama bernilai 750 juta euro. Lebih banyak tiket dibeli, maka lebih besar nilai pulangan yang diterima. Di Sodeto, setiap penduduk menerima sekurang-kurangnya 100,000 euro.

Pelayan bar, Ana; Paco si petani dan isterinya, Marisol semua telah menang besar. Begitu juga dengan datuk bandar pekan, Rosa. Hampir setiap orang penduduk di pekan kecil Sodeto telah meraih sebahagian daripada kemenangan El Gordo.

Kecuali seorang sahaja iaitu Costis Miksotaksis. Entah bagaimana ahli-ahli persatuan itu terlepas pandang rumahnya semasa menjual tiket dari rumah ke rumah.

Enam tahun kemudian, Costis masih tinggal di pekan kecil itu walaupun telah berpisah dengan Sandra. Apabila terfikir mengenai kemenangan seluruh penduduk Sodeto, dia tidak pernah berkecil hati atau berasa menyesal. Sebagai seorang pembuat filem, dia gembira kerana telah berjaya merakamkan hari bersejarah di mana seluruh pekan secara tiba-tiba menjadi kaya-raya.

Tidak seperti Powerball Jackpot di Amerika Syarikat ataupun National Lottery Jackpot di United Kingdom yang biasanya hanya mempunyai satu atau dua orang pemenang hadiah cepumas, Loteri Krismas yang bergerak di sebalik sebuah sindiket besar ini akan dibahagikan kepada beribu-ribu pemenang.

Walaupun pemenang El Gordo ini belum lagi layak untuk membeli rumah agam atau sebuah kapal layar, namun seluruh penduduk sudah berkemampuan untuk melangsaikan semua hutang dan memiliki sebuah kereta Honda Civic. Kemenangan loteri ini membawa kekayaan ke seluruh kawasan pekan dan mengubah ekonomi setempat kerana kekayaan itu diagihkan sama rata kepada seluruh penduduk yang bertuah.

Pakar-pakar ekonomi telah lama cuba memahami mengapakah ramai orang yang gemar bermain nombor ekor kerana ia merupakan satu pelaburan yang amat tidak rasional. Kebarangkalian untuk memenangi hadiah jackpot itu adalah sangat tidak munasabah dan merupakan kaedah taruhan paling teruk antara semua jenis perjudian.

Akan tetapi, di Sepanyol, ia merupakan suatu acara sosial di kalangan masyarakat tempatan. Mereka bersepakat membeli tiket loteri kerana tidak ingin menjadi individu malang seperti Costis yang tidak menang. Bahkan, sentimen sama inilah yang sering dieksploitasi oleh penganjur loteri untuk menakut-nakutkan rakyat Sepanyol dalam iklan mereka setiap tahun:

Persatuan Suri Rumah pekan Sodeto yang kini dikenali sebagai Persatuan Wanita berterusan memilih nombor bertuah mereka dalam Loteri Krismas tahun demi tahun. Jika dahulu mereka perlu berkunjung dari rumah ke rumah untuk menjual tiket, kini penduduk Sodeto sendiri yang datang kepada mereka untuk mengambil bahagian. Kesemua tiket terjual dalam masa hanya beberapa hari sahaja.

Menurut rata-rata penduduk di sana, mereka pernah menjadi bertuah sekali dan mereka mungkin boleh menjadi bertuah untuk kali kedua. Bagaimanapun, kali ini, tiada siapa yang ingin ketinggalan dan menjadi seperti Costis si lelaki Greek yang malang.


Sejarah Tetikus Komputer : Peranti Penting Untuk Pengguna Komputer

Zaman sekarang, kita mempunyai banyak kaedah untuk berinteraksi dengan peranti seperti komputer, televisyen, pen digital atau telefon pintar. Bagaimanapun, kita harus berterima kasih kepada peranti yang masih setia bertugas sehingga kini - tetikus (Mouse).

Tetikus atau 'mouse' menjadi peranti yang sangat lama bertahan berikutan penggunaanya yang memudahkan penggunaan komputer, selain memberikan ketepatan yang jitu bila kita memerlukannya. Walaupun penggunaannya semakin berkurangan disebabkan populariti telefon pintar, kami yakin tetikus akan kekal relevan dan teknologinya semakin dikembangkan. Masih banyak perisian memerlukan kawalan yang hanya ditawarkan oleh tetikus, seperti Adobe Photoshop dan juga berjuta permainan video komputer.

Tahukah anda lima jenis tetikus yang benar-benar mengubah cara kita berinteraksi dengan komputer? Berikut adalah lima yang benar-benar membawa evolusi besar pada teknologi tetikus.

Tetikus pertama dunia dicipta pada era 1960-an sebelum reka bentuknya selamat dipatenkan pada 17 November 1970. Dicipta oleh seorang jurutera bernama Douglas Engelbart, yang ketika itu bertugas di Universiti Stanford.

Tetikus pada mulanya digelarkan 'X-Y Position Indicator for a display system' berikutan fungsinya yang mampu membaca gerakan pada koordinat X dan Y dan memaparkan gerakan itu pada skrin. Diperbuat daripada kayu, berbentuk kotak dan mempunyai hanya satu butang, alat tersebut mula dipasangkan bersama dengan sistem komputer keluaran syarikat Xerox pada tahun 1973.

Walau bagaimanapun, sistem komputer tersebut tidak mendapat sambutan dan penggunaan tetikus gagal dipopularkan. Selain legasi ciptaan tetikus, Engelbart juga dikreditkan sebagai orang yang bertanggungjawab menamakan tetikus 'mouse.'

Bagi memudahkan orang ramai memanggil peranti tersebut berbanding nama asalnya, Engelbart menggelarkannya 'mouse' kerana bentuk ciptaannya itu sama seperti seekor tikus, berikutan wayarnya yang muncul di belakang peranti - menyerupai ekor tikus. (rujukan)

Menjadi salah seorang individu yang membina tetikus pertama dunia atas idea Douglas Engelbart, seorang jurutera bernama Bill English mengenalpasti satu kelemahan dalam idea Engelbart.

Pengesan pergerakan yang dipasang dalam setiap tetikus menggunakan roda sehingga memerlukan peranti yang agak besar untuk menempatkan roda di dalamnya. Bagi menyelesaikan masalah ini, Bill memperkenalkan teknologi pengesan pergerakan menggunakan bebola yang lebih tepat berbanding roda.

Ciptaan English nyata sangat popular kerana berjaya mengecilkan saiz tetikus, sehinggakan menjadi peranti standard kebanyakan pejabat yang menggunakan komputer. Bagaimanapun, berikutan roda yang digunakan perlu bergesel dengan permukaan kasar untuk membaca pergerakan, habuk dan daki mula berkumpul di bahagian dalaman tetikus.

Walau demikian, Ball Mouse berjaya merevolusikan penggunaan tetikus di seluruh dunia.

Pada tahun 1983, industri komputer menyaksikan pengenalan orang ramai pada tetikus moden pertama yang berjaya dalam pasaran. Syarikat Apple mengeluarkan sistem komputer Lisa disertakan dengan tetikus yang digelarkan Lisa Mouse. Dibina menggunakan rekaan yang dicipta Engelbart, jurutera Apple memperkenalkan beberapa perubahan besar sebagai penambahbaikan. Bola besi yang disalut getah digunakan untuk membaca gerakan, memberikan ketepatan lebih baik.

Jurutera Apple membangunkan prototaip untuk Lisa Mouse, mengambil kira jumlah butang yang perlu, kekuatan butang, kekuatan bunyi yang terhasil bila butang ditekan sehinggalah bentuk yang terbaik untuk pengguna. Apple Lisa Mouse menjadi asas pengenalan tetikus satu butang untuk syarikat Apple yang masih kekal sehingga kini.

Microsoft Mouse merupakan peranti tetikus pertama keluaran Microsoft. Dijual sekali dengan perisian Microsoft Word, Notepad dan tutorial penggunaannya, Microsoft Mouse menjadi tetikus pertama memperkenalkan rekaan ergonomik pada badannya.

Berbeza dengan Apple yang memilih untuk menggunakan satu butang, Microsoft memperkenalkan tetikus dua butang yang diwarnakan dengan warna hijau. Oleh sebab warna yang agak unik itu, Microsoft Mouse ini turut sama dikenali dengan nama 'tetikus mata hijau' oleh pengikut industri zaman tersebut.

Mungkin serik dengan daki dan habuk yang berkumpul dalam tetikus, Steve Kirsch seorang usahawan yang banyak mendanai syarikat teknologi menubuhkan Mouse Systems Corporation dengan kerjasama Institut Teknologi Massachussette (MIT). Kerjasama keduanya berjaya mencipta tetikus pertama dunia yang menggunakan teknologi optikal, mengesan kedudukan dengan menggunakan cahaya infrared.

Dalam masa yang sama, syarikat Xerox menerusi pencipta mereka Richard Lyon berjaya membina sebuah sensor pengesan cahaya yang mampu mengesan pergerakan. Sensor itu berjaya dipasang pada tetikus, seterusnya menggantikan bebola yang digunakan sebelum itu. Xerox menjadi syarikat pertama memasarkan tetikus optikal pada tahun 1988.

Malangnya, berikutan harganya yang sangat tinggi serta di luar kemampuan orang kebanyakan, banyak pihak tidak menukarkan tetikus mereka kepada tetikus optikal, memilih untuk kekal dengan tetikus bebola. Hanya pada tahun 1998 harga tetikus optikal menjadi lebih murah dan mampu milik, barulah tetikus optikal menjadi pilihan ramai.

Pada tahun 1993, seorang jurutera Microsoft bernama Eric Michelmen sedang meneliti bagaimana pengguna Microsoft Excel melakukan tugasan. Michelmen mendapat setiap pengguna berdepan kesukaran untuk menavigasi paparan, dengan banyak input diperlukan hanya untuk mengubah kedudukan masukan data.

Michelmen berpendapat sebuah lagi peranti yang dikawal dengan tangan pengguna yang bebas, bakal membolehkan pengguna mengawal gerakan paparan dan tayangan data dengan lebih mudah. Hasil perbincangan dengan jurutera lain, idea 'takal pengawal zoom' itu diperkembangkan, kerana membesar atau mengecilkan skrin agak terhad penggunaannya hanya untuk satu peranti. Jadi idea untuk membolehkan proses 'skrol' dan 'panning' diperkenalkan, mendapat maklum balas yang baik.

Sayangnya - idea yang sama juga rupa-rupanya sedang direka bentuk oleh sebuah syarikat Taiwan bernama KYE Systems. KYE Systems menjadi syarikat pertama di dunia berjaya mengeluarkan sebuah tetikus yang mempunyai roda untuk memudahkan pergerakan dan navigasi pada skrin yang dinamakan Genius Easy Scroll, dilancarkan pada tahun 1995.

Microsoft yang sudah membangunkan teknologi skrol sejak 1993, terpaksa menunggu pada tahun 1996 untuk memperkenalkan Microsoft Intellimouse yang membawa penambahbaikan pada rekaan Genius Easyscroll. Walaupun bukan yang pertama, sejarah membuktikan Microsoft Intellimouse berjaya mempopularkan penggunaan roda skrol pada tetikus, menyelesaikan satu masalah besar pada setiap pengguna tetikus komputer.

Syarikat gergasi Logitech turut tidak ketinggalan memainkan peranan mereka dalam memperincikan lagi teknologi disebalik tetikus. Logitech menjadi syarikat pertama memperkenalkan tetikus bebola pertama dunia pada tahun 1989 dan tetikus tanpa wayar MouseMan Cordless, pada tahun 1992 yang menggunakan teknologi frekuensi radio.

Bagaimanapun, sumbangan Logitech yang benar-benar diakui mengubah teknologi tetikus adalah pengenalan Logitech MX1000 pada tahun 2004. MX1000 adalah tetikus pertama dunia menggunakan sensor berasaskan laser berbanding sensor optikal LED yang digunakan tetikus lain.

Dengan pengenalan sensor berasaskan pengesan laser, ketepatan pergerakan tetikus berjaya ditingkatkan. Pengenalan laser membantu mengatasi masalah sensor optikal LED, kerana tetikus berasaskan laser boleh digunakan pada permukaan seperti kaca lutsinar.

Selain itu, teknologi laser membolehkan cahaya merah yang biasanya terpancar dari bawah permukaan tetikus hilang, kerana sinaran laser yang ditembak tetikus tidak dapat dilihat oleh mata kasar. Namun harga tetikus laser jauh lebih mahal berbanding tetikus optikal biasa, jadi sehingga kini tetikus optikal bersensor LED masih menjadi standard tetikus di seluruh dunia.


6 Teknik Mudah Pukau Haiwan Tanpa Menggunakan Jin

Setiap haiwan di dunia mempunyai alat ataupun kelebihan "survival" yang dianugerahkan oleh Tuhan. Kelebihan ini juga boleh juga dikatakan sebagai "defense mecanisme" sedia ada bagi meneruskan hidup atau mengelakkan kematian. Contoh kelebihan yang terdapat pada haiwan adalah seperti kuku tajam, bisa, sengat, tanduk dan pelbagai lagi.

Namun, tak semua tahu bahawa setiap haiwan ada kelemahan yang membolehkan haiwan-haiwan tersebut menjadi lemah serta tewas apabila dimanipulasi. iluminasi.com kongsikan 6 cara memukau haiwan tanpa menggunakan jin.

Teknik memukau kambing sebenarnya sangat bermanfaat kerana ia memudahkan proses penyembelihan dilakukan. Biasanya kambing akan diikat untuk mengelakkannya daripada lari. Sekiranya anda menggunakan teknik ini, kambing tak perlu diikat pun.

Caranya agak mudah. Pegang kaki kambing yang diingin "dipukau" dan kemudiannya baringkan haiwan ini ke bahagian sisinya sambil membaca ayat-ayat suci (Amalan bagi umat Islam) seperti Bismillah Allahuakbhar atau :

بسم الله الذي لا يضر مع اسمه شيء في الأرض ولا في السماء وهو السميع العليم، ثلاث مرات، إلا لم يضره شي

(Bismillahil-ladhi la yadurru ma`as-mihi shai'un fil-ardi wa la fis-sama'i, wa Huwas-Sami`ul-`Alim)

“Dengan menyebut nama Allah yang dengan sebab nama-Nya tidak ada sesuatu pun di Bumi mahu pun di langit yang dapat membahayakan (mendatangkan mudharat). Dan Dia Maha Mendengar lagi Maha Mengetahui. (HR. Abu Daud: 5088, dan Tirmidzi: 3388)

Tonton video di bawak pada minit 5:00 untuk lebih jelas.

Kemudian, tutupkan mata kambing tersebut menggunakan telinganya dan anda akan dapati ia akan lemah terkulai bagaikan menyerah diri dan redha untuk disembelih.

Ikan jerung adalah antara haiwan laut yang paling ditakuti manusia. Ia merupakan salah satu pembunuh laut yang sangat berbahaya. Namun, berita baiknya adalah terdapat cara untuk memukau haiwan ini.

Berita buruknya pula, bukan mudah untuk dilakukan dan hanya pakar sahaja yang mampu.

Proses ini memerlukan keberanian yang tinggi untuk anda meletakkan tangan anda sedekat yang mungkin dengan mulut ikan jerung tersebut, dan menggosok hidungnya.

Seperti yang anda lihat, membelai hidung jerung pada dasarnya boleh membuatkan haiwan ini mengantuk dan tertidur. Jika anda berjaya, anda sebenarnya boleh memeluk ikan ini seperti patung ikan jerung di rumah.

Tindakan menghentikan jerung daripada bergerak akan memberi kesan yang sama, sama ada anda melakukannya dengan menggosok hidungnya atau menangkapnya menggunakan jala.

Jerung perlu terus bergerak untuk meneruskan aliran oksigen melalui insang, walaupun semasa tidur. Bila ia tidak dapat bergerak, otak haiwan ini mula tertutup dan aliran oksigen terhalang. Jadi pada dasarnya, haiwan ini sebenarnya tidak terpukau tapi sebenarnya berada dalam keadaan separuh mati.

Mengapa menggosok hidung jerung boleh membuatkan ia tidur? Sebenarnya, hidung adalah bahagian yang sangat sensitif pada ikan jerung dan menyeronokkan bagi jerung. Gosokan pada hujung hidung jerung boleh diumpakan ibarat kita membelai-belai kucing pada tengkuknya.

Apa pun teknik ini agak berbahaya buat jerung. Ianya boleh membuatkan jerung pengsan atau tidak bernafas untuk jangka masa panjang.

Untuk melakukannya, tangkap seekor ayam dan rehatkan kepalanya di atas tanah dengan mengenakan tekanan yang cukup pada lehernya.

Dengan ini, ayam tersebut akan memberikan perhatian penuh kepada garisan yang dilukis dan hilang minat terhadap perkara lain.

Kadar denyutan dan pernafasannya akan menjadi perlahan dan ia boleh kekal dalam keadaan ini sehingga 30 minit.

Apa yang sebenarnya berlaku dikenali sebagai "imobiliti tonik". Ini adalah mekanisme pertahanan terakhir untuk sesetengah haiwan.

Dalam sesetengah situasi, ayam berpura-pura mati dengan harapan bahawa pemangsa akan hilang minat pada mayatnya. Hal ini adalah bila berhadapan dengan pemangsa seperti anjing, ular kecil dan lain-lain. Namun, sekiranya pemangsa adalah ular sawa, kurang bernasib baiklah si ayam itu.

Kaedah untuk memukau ayam ini telah ditemui petani sekian lama. Petani-petani zaman dahulu memerlukan cara yang mudah untuk membuatkan ayam tidak bergerak sambil memenggal kepalanya.

Kebolehan untuk memukau udang kara masih menghairankan dan ia kelihatan seperti tiada fungsi.

Ambil seekor udang kara dan terbalikkan kepalanya ke bawah. Imbangkan udang ini menggunakan "tangannya" dan kemudian gosokkan bahagian atas ekor udang tersebut.

Tindakan ini akan membuatkan udang galah ini kekal pada kedudukan tersebut untuk beberapa jam, atau lumpuh.

Walaupun trik untuk membuatkan udang kara berada dalam kedudukan begini diketahui secara meluas dalam arena memasak, namun tak banyak kajian yang dilakukan tentang mengapa sebenarnya ia berlaku.

Mungkin ia mempunyai kaitan dengan aliran darah, cara yang sama seseorang boleh pengsan jika berada dalam keadaan tunggang terbalik.

Pakar membuat spekulasi bahawa ia mungkin adalah mekanisme pertahanan sama seperti dilakukan ayam.

Cara memukau cicak adalah sangat mudah, tetapi apa yang sukar adalah menangkapnya. Jika anda berjaya menangkap cicak atau anda membela cicak, baringkan cicak tersebut kemudian gosokkan tekak dan perutnya.

Ini berlaku kerana cicak bergantung kepada otot di tekak dan badan untuk melakukan kontraksi serta mengembangkan paru-paru untuk mengekalkan oksigen yang mengalir di dalam badan.

Apabila ia berada dalam keadaan baring, berat anggota badannya memberikan tekanan yang tidak normal pada otot ini sekaligus membuatkan otot-otot ini tidak boleh dapat berfungsi dengan betul.

Sama seperti memukau jerung, keberanian yang tinggi diperlukan untuk melakukan perkara yang sama terhadap buaya.

Untuk menggodam otaknya, anda perlu terlebih dahulu mendekati haiwan ini dari belakang, mengelakkan giginya dan memegang rahangnya.

Ia mungkin kedengaran sukar kerana buaya boleh menggigit dengan tekanan yang luar biasa namun haiwan ini sangat lemah untuk membuka mulutnya jika dikenakan sebarang tekanan.

Sebaik sahaja anda membuatkan cengkaman yang baik, anda perlu membaringkan buaya tersebut. Berikut adalah cara yang dilakukan oleh pakar:

Tindakan ini sangatlah berbahaya kerana walaupun buaya tersebut tidak mahu memakan anda, ia sebenarnya tidak suka disentuh.

Tetapi jika anda berjaya membaringkan buaya, anda boleh membuatkan haiwan ini berhibernasi di mana semua bahagian badan buaya akan menjadi perlahan dan tidak mampu berbuat apa-apa melainkan berbaring.

Tidak seperti kebanyakan haiwan lain yang lemah akibat penggodaman otak ini, buaya sebenarnya menggunakan "kemahiran" ini dalam kehidupan seharian.

Sebagai contoh, apabila buaya terasa terancam oleh bot manusia, ia akan menenggelamkan badannya ke dalam air dan menurunkan kadar jantungnya.

Ia kelihatan tidak bergerak, sama seperti apa yang berlaku apabila kita membaringkannya di atas tanah di mana ia melakukan semula apa yang berlaku apabila ia terancam di dalam air.


Alpine Ibex, Spesis Kambing Dengan Kemampuan Unik Berjalan di Tebing Curam

Sekiranya anda gemar menonton filem dokumentari mengenai haiwan seperti di National Geographic, anda mungkin pernah melihat dokumentari mengenai satu spesis kambing yang mempunyai kemampuan unik berjalan di tebing-tebing gunung dan empangan yang curam.

Dengan kecuraman sebegini, tidak banyak haiwan yang mampu berjalan di atasnya dengan selamat. Walau bagaimanapun, bagi kambing daripada spesis Alpine Ibex atau Ibex, berjalan di kawasan merbahaya dan curam seperti ini merupakan satu keperluan dan kebiasaan pada mereka.

Kambing Ibex hidup di kawasan pergunungan Alps di Eropah. Mereka hidup di kawasan pergunungan yang curam pada altitud antara 2000 hingga 3000 meter daripada aras laut. Pada ketinggian ini, tiada pemangsa kambing Ibex yang mampu hidup, menjadikan mereka lebih bebas dan mudah membiak.

Walau bagaimanapun, haiwan tidak berada pada ketinggian ini sepanjang masa memandangkan kesukaran untuk mendapatkan makanan pada ketinggian seperti ini. Pada musim bunga dan musim panas, kambing ini berhijrah ke kawasan yang lebih rendah dimana terdapatnya tumbuhan konifer dan padang rumput yang merupakan makanan utamanya.

Oleh itu, sebelum tibanya musim sejuk, haiwan ini akan makan dengan banyak dan menyimpan lapisan lemak yang tebal untuk mengharungi musim sejuk berbulan lamanya. Apabila musim sejuk tiba, haiwan ini akan mendaki dan tinggal di kawasan yang lebih tinggi.

Seperti haiwan herbivor yang lain, kambing Ibex mengalami kekurangan garam dan pelbagai mineral penting yang lain melalui pemakanan rumput. Bagi haiwan ternakan, pemilik haiwan biasanya akan menyediakan keperluan ini kepada haiwan ternakan mereka. Walau bagaimanapun, bagi haiwan liar seperti kambing Ibex, mereka perlu kreatif dan berdikari mendapatkan sendiri keperluan garam dan mineral ini.

Oleh itu, haiwan ini perlu mencari sumber lain bagi mendapatkan garam dan mineral yang lain ini.  Pada musim bunga, apabila keperluan garam adalah yang tertinggi, Ibex boleh dilihat menjilat permukaan batu untuk mendapatkan garam terlarut daripada batu tersebut.

Permukaan tebing empangan secara semulajadinya mempunyai sumber garam dan mineral yang sangat diperlukan oleh haiwan ini. Dinding empangan terdiri daripada konkrit dan konkrit ini biasanya akan menghasilkan mineral kalsium-aluminium yang dipanggil ettringite sebagai sebahagian daripada proses pengawetan.

Ettringite boleh terhasil daripada konkrit yang membentuk dinding empangan kerana tekanan kimia atau termik yang dialami oleh konkrit itu sendiri. Oleh kerana ettringit adalah garam dan sebahagiannya larut dalam air, air daripada empangan boleh melarutkannya dan menjadikannya menempel di permukaan empangan.

Dalam kajian yang dilakukan, dianggarkan kira-kira 20% daripada konkrit keras terdiri daripada mineral yang dikenali sebagai ettringit ini. Menariknya, hanya haiwan yang mempunyai kelebihan unik seperti kambing Ibex sahaja yang mampu memanfaatkan mineral ettringite ini.

Walaupun kajian yang dilakukan sangat terhad dalam topik ini, tiada kerosakan pada dinding empangan yang dilaporkan setakat ini akibat daripada tindakan haiwan ini "memakan" mineral ettringit ini.

Ibex adalah antara satu-satunya haiwan yang dapat mengeksploitasi sumber garam ini. Berbanding dengan haiwan lain, Ibex adalah pendaki yang luar biasa dan kemampuan mendaki di tebing curam ini banyak dibantu oleh keunikan struktur kaki dan kukunya.

Kuku Ibex terdiri daripada dua jari kaki yang boleh bergerak secara bebas. Bahagian bawah setiap jari kaki terdiri daripada bahagian luaran yang kuat dan bahagian dalaman yang lembut yang membolehkan Ibex memegang pada permukaan yang sangat sempit.

Walau bagaimanapun, tidak semua Ibex mampu mendaki dinding empangan yang curam ini. Kambing Ibex jantan dewasa kebiasaannya tidak mampu berjalan di kawasan yang curam ini disebabkan berat badan mereka. Malah, tanduk pada kambing Ibex jantan juga menyukarkan haiwan ini berdiri di dinding dengan sudut yang diperlukan untuk menjaga keseimbangan.

Empangan Cingino di bahagian utara Itali yang tidak jauh daripada sempadan Swiss merupakan antara tempat anda boleh melihat kewujudan haiwan ini di dinding empangan tersebut. Selain itu, antara tempat lain yang boleh dilihat kewujudan haiwan ini adalah empangan Barbellino di Lombardy dan empanga Lago della Rossa di Piemonte.


China Tubuhkan Kelab Kanak-Kanak Lelaki Sejati Untuk Perangi Pengaruh K-Pop

Pengaruh K-pop yang sangat dahsyat dewasa kini dan semakin membiak serta tersebar di seluruh dunia.

Apa yang bermula sebagai sensasi nasional di Korea Selatan kini telah diiktiraf di seluruh dunia, termasuklah di Malaysia.

Ia bukan sahaja kesan daripada idola K-pop lelaki, tetapi juga kumpulan K-pop wanita.

Mungkin kelihatan lucu, namun penularan video-video di mana kanak-kanak lelaki menari mengikut lagu K-pop wanita seperti Blackpink sangat membimbangkan dan boleh memberikan kesan buruk kepada masa depan sesebuah negara.

China juga tidak terlepas daripada terkesan daripada gelombang global dahsyat ini.

Dipengaruhi oleh idola K-pop di Korea, boyband dan selebriti China dengan keindahan wajah yang halus, rambut dicelup dan fesyen pakaian yang mengarut mempunyai pengikut besar di kalangan wanita di negara ini.

Tetapi media negara China mengutuk idola-idola muda ini dengan memanggil mereka "bapok" dan "picisan".

Media China juga tidak mahu pengaruh ini berleluasa di negara mereka.

Malah, sesetengah orang Cina turut berkongsi sentimen yang sama, seperti Kelab Latihan "Real Man" yang diasaskan oleh Tang Haiyan.

Untuk melawan pengaruh K-pop, Tang Haiyan, seorang jurulatih keibubapaan berpangkalan di Beijing mengambil inisiatif yang sangat agresif. Beliau telah menubuhkan sebuah kelab kanak-kanak yang bertujuan mengubah kanak-kanak lelaki menjadi "alpha male" atau lelaki sejati sepenuhnya.

Melalui latihan fizikal yang sukar tetapi penuh dengan kerja berpasukan yang pelbagai, kanak-kanak lelaki dijangka akan berubah menjadi lelaki sejati yang tidak akan memaparkan ciri-ciri wanita yang biasa dilihatkan dalam kalangan selebriti Cina yang dipengaruhi oleh bintang-bintang pop Korea Selatan.

Kemunculan kelab itu adalah cerminan daripada perdebatan seluruh China, dengan sesetengah orang mengkritik lelaki muda Cina kerana mengamalkan sifat-sifat feminin seperti memakai anting-anting atau bersolek serta mengikuti rancangan TV, filem dan idola pop yang dipengaruhi oleh bintang-bintang K-Pop.

Menurut Tang, kanak-kanak lelaki di China "dikhianati" oleh sistem pendidikan di mana guru-guru yang kebanyakannya wanita menggalakkan tingkah laku keperempuanan yang "baik" dan menghukum tingkah laku kelakian yang "buruk".

Di kelabnya, yang kini mempunyai kira-kira 2,000 hingga 3,000 ahli, kanak-kanak lelaki digalakkan untuk menghadapi cabaran dengan cara "jantan", yang ditakrifkan sebagai berani, bertanggungjawab dan komited.

Cabaran termasuk American football, gusti, tinju dan larian trek tahunan melalui padang pasir dan gunung.

Kanak-kanak yang melanggar peraturan seperti menolak ahli yang lain, melemparkan kata-kata kesan akan diberikan hukuman berupa penolakan mata boleh diturunkan dari tahap "phoenix" ke "telur yang berbau".

Ada yang mengatakan bahawa kebimbangan terhadap lelaki bersifat feminin lelaki ini berasal dari ketidakpastian sejarah tentang kuasa Cina.

Sepanjang sejarahnya, China menderita dari Perang Opium yang terkenal dan didominasi oleh kuasa kerajaan asing.

Juga terdapat kebimbangan mengenai ketangkasan bangsa yang dirugikan oleh gambar-gambar lelaki yang cambuk itu.

Wang Hailin, seorang penulis skrip berusia 48 tahun yang ditemuramah berkata bahawa dia beranggapan bahawa lelaki-lelaki muda ini menyerupai "pelacur lelaki."

Dia juga berkata bahawa mereka perlu menyedari dan memberi perhatian terhadap masalah ini sebelum terlambat dan mengatasinya.

Hal ini mewujudkan tanggapan bahawa lelaki China semuanya lemah, tidak bertanggungjawab dan acuh tak acuh.

Pelakon lelaki mewakili ideologi nasional, jadi mereka tidak boleh menggalakkan generasi muda melihat golongan ini sebagai idola.

Pemimpin tentera China seolah-olah berkongsi ketakutan mengenai lelaki di negara ini, dengan akhbar tentera Tentera Pembebasan Rakyat Harian mengadu bahawa 20% rekrut tidak cukup cergas untuk melepasi ujian kecergasan untuk kemasukan.

Ini disebabkan oleh berat badan berlebihan, menonton terlalu banyak video telefon bimbit, minum alkohol terlalu banyak atau melancap terlalu kerap.


Dulu Juara Catur Dunia; Kini Orang yang Paling Dikehendaki Amerika Syarikat - Bobby Fisher

Robert "Bobby" Fischer dianggap oleh ramai orang sebagai salah seorang pemain catur Amerika terhebat yang pernah wujud. Dia mempunyai kisah yang luar biasa tetapi kehidupan dan legasinya dicemari oleh pelbagai kontroversi.

Fischer dilahirkan pada tahun 1943 dan mula bermain catur pada usia yang sangat muda, bersaing dengan kakak dan ibunya sehingga mereka tidak berminat lagi untuk berlawan dengannya. Selain itu dia juga sering bermain sendiri sehinggalah dia dapat mencari jurulatih dan bimbingan yang tepat.

Pada tahun 1956, Fisher yang berusia 13 tahun telah menjadi Juara Catur Junior Amerika Syarikat termuda dengan pengalahkan pesaing di seluruh negara yang lebih tua daripadanya. Setahun kemudian, dia memenangi Kejohanan Catur Amerika termuda yang pernah memegang gelaran itu.

Pada usia 12 tahun, berdasarkan IQ yang tinggi (sekitar 180 hingga 187, mungkin antara yang tertinggi) dan kehebatannya bermain catur, dia diberikan biasiswa untuk belajar di Brooklyn Community Woodward. Dia kemudian pergi pula ke Sekolah Tinggi Erasmus Hall tetapi berhenti sekolah pada usia 16 tahun. Fischer berkata bahawa dia "tidak belajar apa-apa di sekolah".

Bermula pada tahun 1957, Fischer telah memenangi lapan Kejohanan Catur Amerika Syarikat selama 10 tahun ke depan. Kemenangan berterusannya itu terputus kerana dia memilih untuk tidak menyertai kejohanan pada 1961 kerana membuat persiapan kejohanan catur antarabangsa dan pada tahun 1964 kerana kejohanan tidak diadakan pada tahun itu.

Bukan sahaja dia memenangi semua lapan kejohanan yang disertainya tetapi dia juga menguasai hampir semua perlawanan. Daripada semua perlawanannya dalam kejohanan itu, Fischer menang 61 kali, seri 26 kali dan hanya kalah sebanyak 3 kali sahaja.

Pada kejohanan Olimpik Catur 1962 di Varna, Bulgaria, Fischer telah mendapat peluang menentang seorang Grandmaster Argentina, Miguel Najdorf. Fischer terlebih dahulu telah meramalkan bahawa dia akan mengalahkan Najdorf dalam hanya 25 langkah tetapi dia berjaya melakukannya dalam 24 langkah sahaja. Fischer hanya berusia 19 tahun ketika itu.

Dari tahun 1970 hingga 1972, Fischer mendominasi pesaingnya di mana-mana pertandiangan "pantas" selama lima minit dan perlawanan tradisional. Dia masih tidak berpuas hati dan bersemangat untuk menjuarai Kejohanan Catur Dunia.

Apabila Fischer bersetuju untuk berlawan dengan Juara Catur Dunia iaitu Boris Spassky di Reykjavik, Iceland, ia menjadi satu acara antarabangsa. Fischer pernah kalah satu perlawanan berhadapan Spassky pada tahun sebelumnya.

Ironinya, tiada satu pun rangkaian media utama Amerika berminat untuk membuat liputan perlawanan itu. Hanya PBS (Public Broadcasting Service) yang bersetuju untuk menyiarkan perlawanan catur bersejarah antara Kesatuan Soviet menentang Amerika.

Perlawanan itu penuh dengan kontroversi bermula dengan Fischer tiba lambat. Dia kemudian kalah dalam dua perlawanan awal dan diberikan dorongan oleh Henry Kissinger (ahli politik Amerika) untuk bersaing dalam baki perlawanan selebihnya.

Fischer kembali mendominasi perlawanan dan kemudian menang ke atas Spassky. Perlawanan itu memberikan rating terbaik PBS dalam sejarah dan menaikkan nama Fischer kepada seorang selibriti. Tidak lama selepas itu, catur menjadi begitu popular di Amerika.

Selepas menjadi seorang selebriti, Fischer memilih untuk tidak mempertahankan gelaran juara Kejohanan Catur Dunia dan dia kemudian menyerah kalah kepada Juara Soviet, Anatoly Karpov pada tahun 1975.

Bermulalah era yang aneh dalam kehidupan Fischer. Dia mengumumkan telah meninggalkan agama Judaisme yang dianutinya dan mula menyertai gereja baru bernama Worldwide Church of God. Dia mendermakan sebahagian besar wang kepada gereja itu dan ia kelihatan menghina kepercayaan yang dianutinya terdahulunya.

Ketika itu juga penampilan Fischer tidak terurus sehingga dia pernah dissalah kenal pasti sebagai salah seorang suspek dalam sebuah rompakan. Dia ditahan pihak berkuasa selama dua hari di Pasadena sebelum dibebaskan kemudiannya.

Pada tahun 1992, seorang ahli perniagaan Yugoslavia ingin menganjurkan pertandingan semula antara Spassky dan Fisher dengan hadiah keseluruhan USD 5 juta (USD 3 juta untuk pemenang). Kedua-dua pemain bersetuju untuk perlawanan itu.

Walau bagaimanapun, Jabatan Negara Amerika Syarikat tidak membenarkan Fischer menyertai pertandingan itu kerana Yugoslavia ketika itu dikenakan sekatan politik oleh Amerika Syarikat. Mereka tidak mahu mana-mana rakyat Amerika menyertainya dan mendapati ia "berbahaya" terhadap dasar asing Amerika.

Namun, Fischer tetap berdegil dan pergi ke Yugoslavia untuk menyertai perlawanan itu. Dia akhirnya menang menentang Spassky yang lebih tua dan kurang kompetitif ketika itu. Fischer juga dilaporkan meludah pada surat yang diberikan kepadanya oleh Jabatan Perbendaharaan Amerika Syarikat yang memberi peringatan kepadanya tentang implikasi pernyertaannya itu.

Pada ketika itu, Fischer tidak lagi kembali semula ke Amerika Syarikat sebaliknya tinggal di Asia tenggara selama hampir sedekad. Jabatan Keadilan Amerika Syarikat telah mengeluarkan waran tangkap ke atasnya.

Fischer kemudian berpindah ke Jepun pada tahun 2000 dan tinggal di sana selepas serangan 9/11 yang menyaksikan perubahan ketara dalam cara Jabatan Negeri Amerika mengendalikan perihal visa dan pasport.

Walaupun memiliki pasport Amerika yang terkini, dia telah ditahan di lapangan terbang di Jepun ketika cuba terbang ke Filipina kerana Amerika telah membatalkan pasportnya. Negara asalnya meminta pegawai di Jepun untuk menahannya atas waran tertunggak dari Yugoslavia pada tahun 1992.

Dia ditahan di penjara Jepun selama beberapa minggu ketika menunggu untuk diekstradisi ke Amerika Syarikat. Walaupun banyak rayuan dibuat oleh komuniti catur dan para wartawan, pihak kerajaan Amerika tidak berganjak dengan keputusan mereka.

Fischer kemudian memohon kewarganegaraan yang baru di Jerman tetapi ditolak. Dia seterusnya memohon pula pada Iceland. Kerana perngaruhnya yang ketara dalam "meletakkan Iceland pada peta dunia" pada tahun 1972 kerana popularitinya, parlimen Iceland meluluskan permohonan kewarganegaraannya dan memberikannya pasport.

Fischer akhirnya melepaskan kewarganegaraan Amerika Syarikat dan berpindah ke Iceland. Dia menghabiskan sisa hayatnya tinggal di sana. Pada 17 Januari 2008, Bobby Fischer meninggal dunia akibat kegagalan buah pinggang pada usia 65 tahun. Dia dikebumikan di tanah perkuburan Kristian yang terletak 30 km di luar Reykjavik, Iceland.


Apa Yang Dimaksudkan Dengan 'Pekerja Kolar Putih'?

Dalam kehidupan seharian kita, pasti acapkali kita terjumpa penggunaan istilah 'pekerja kolar putih' atau 'pekerja kolar biru' diungkapkan, bagi menggambarkan jenis-jenis pekerjaan yang dilakukan oleh setiap individu.

Penulis sendiri banyak kali menemui penggunaan warna-warna kolar ini dalam artikel dan jurnal yang dibaca, namun jarang sekali benar-benar berusaha mencari makna sebenar disebalik istilah pekerjaan mengikut warna kolar.

Sejak bilakah kategori pekerjaan dibezakan dengan menggunakan warna kolar sebagai pengenalannya dan kenapa hanya warna-warna tertentu dipilih?

Penggunaan warna kolar untuk mendefinisikan jenis-jenis pekerjaan sebenarnya bermula agak lewat, sekitar awal abad ke 20 walaupun kolar baju yang kita kenali sekarang sudah direka pada abad ke 19.

Penggunaan pertama istilah 'pekerja kolar putih' menjadi pemula kepada penggunaan istilah seumpama itu, dalam artikel-artikel di Amerika Syarikat sejak tahun 1911 bagi menggambarkan jenis pekerjaan yang tidak sukar serta membolehkan kolar putih, kekal putih. Sekitar tahun 1920-an, artikel-artikel berkenaan pekerjaan kerap kali menamakan 'pekerjaan kolar putih' sebagai idaman anak muda zaman tersebut selepas tamat sekolah, kerana gajinya yang lebih lumayan dan kerja tidak teruk.

Walaupun begitu, istilah 'pekerja kolar putih' menjadi sangat popular selepas digunakan oleh seorang penulis bernama Upton Sinclair dalam tulisannya sekitar tahun 1930-an, selepas dia mendefinisikan istilah itu dengan lebih terperinci mengambil inspirasi daripada budaya pekerja pejabat di Amerika Syarikat dan Eropah yang gemar berkemeja putih ke pejabat.

Upton Sinclair dikreditkan sebagai pemula kepada tren menggunakan warna kolar bagi melambangkan kelas atau kategori pekerjaan seseorang. Berikutan populariti tulisan Sinclair, muncul banyak lagi kelas pekerjaan yang dinyatakan dengan warna kolar baru muncul.

Ada beberapa jenis warna kolar yang selalu digunakan, berikutan majoriti antara kita layak diletakkan dalam kumpulan tersebut.

Pekerja kolar putih didefinisikan sebagai mereka yang bekerja dalam pejabat, berada dalam suasana selesa. Golongan ini juga boleh dikategorikan sebagai individu professional yang makan gaji, mereka yang berpendidikan dan melakukan tugasan semi-professional, kerja-kerja pengurusan, kerja jualan dan tidak melibatkan sebarang kerja berat atau fizikal.

Kumpulan pekerja kolar biru pula mula mewakili mereka yang melakukan kerja-kerja manual atau kasar, serta dibayar gaji mengikut jam. Pekerja kolar biru tidak semestinya mesti berkemahiran tinggi kerana kategori ini memerlukan seseorang individu itu terlibat dengan kerja-kerja rutin seperti penyelenggaraan, perlombongan, pembinaan, kerja-kerja mekanikal dan pembaikian, tak kiralah dia berkemahiran tinggi atau rendah.

Kenapa mereka digelarkan kolar biru? Punca warna biru dipilih adalah disebabkan oleh warna pakaian pekerja rencam yang kebiasaannya berwarna biru. Ini disebabkan oleh jenis fabrik yang dijadikan pakaian mereka lebih lasak dan kain yang ada, selalunya berwarna biru sahaja.

Siapa pekerja kolar merah jambu di sini? Pekerja kolar merah jambu pula merupakan mereka yang terlibat secara langsung dengan pekerjaan berkaitan perkhidmatan, seperti pelayan, jurujual langsung, tukang gunting rambut atau pengasuh tadika.

Warna kolar ini mula popular selepas penulis Louise Kapp Howe menggunakannya pada penghujung dekad 1970-an bagi mewakili kumpulan wanita yang bekerja sebagai setiausaha, jururawat dan guru tadika. Walau bagaimanapun, istilah ini boleh digunakan untuk mana-mana jantina.

Ada. Salah satu warna kolar yang jarang kita dengar adalah kategori pekerja kolar kelabu. Berbeza dengan pekerja kolar putih dan biru, pekerja kolar kelabu adalah mereka yang mempunyai kemahiran melakukan gabungan kedua-dua keperluan kerja kolar putih dan biru.

Individu seperti jurutera perlu melakukan kerja pengurusan di pejabat dan juga perlu mahir menangani kerja-kerja manual yang diperlukan - menjadikan mereka pekerja kolar kelabu. Guru, ahli bomba, juruterbang, pegawai polis dan peramugari merupakan pekerjaan lain yang layak dikatakan 'kolar kelabu.'

Ada juga satu kategori khas 'pekerja kolar hijau' yang hanya melibatkan individu yang bekerja dalam bidang profesion melibatkan alam sekitar dan pengurusan tenaga hijau.

Tidak lupa juga kumpulan individu yang 'bekerja' dalam industri seks, mereka dikategorikan sebagai 'pekerja kolar merah' di mana-mana negara yang mengiktiraf pekerjaan mereka. Walau bagaimanapun di negara China, masyarakat negara itu sudah biasa menggunakan istilah 'pekerja kolar merah' sejak tahun 1990 bagi mewakili penjawat awam negara mereka. Kita harap tidak ada berlakulah kekeliruan seandainya ada di antara anda berpeluang melawat China.

Warna-warna lain yang ada adalah pekerja kolar oren yang mewakili pekerja daripada golongan banduan dan pekerja kolar hitam yang biasanya mewakili individu yang tugasnya memerlukan dia berada dalam keadaan comot, seperti penggali minyak atau pelombong arang batu.


Oshiya - Pekerja Stesyen Kereta Api Yang Ditugaskan Menolak Penumpang Bagi Memenuhkan Kereta Api

Sistem kereta api di Jepun sememangnya terkenal di seluruh dunia kerana kecekapan dan ketepatan masa mengikut jadual perjalanan. Di bandar raya Tokyo, kira-kira 40 juta orang pengguna menggunakan perkhidmatan kereta api ini setiap hari, jauh melebihi perkhidmatan awam yang lain seperti bas dan teksi.

Jaringan kereta api di Jepun sangat mengagumkan. Di hampir setiap stesyen, kereta api akan tiba dalam sela masa sekitar 5 minit secara puratanya. Ketika waktu puncak seperti awal pagi dan petang pula, kereta api boleh didapati setiap 2 hingga 3 minit. Oleh itu, secara kasarnya terdapat 24 perjalanan kereta api bagi setiap jam.

Dengan jumlah trip kereta api yang banyak ini, mungkin ada yang menyangka bahawa orang Jepun tidak mempunyai masalah ke tempat kerja kerana kereta api mudah didapati. Realitinya, warga Jepun terpaksa bersesak-sesak setiap pagi dan petang untuk menggunakan perkhidmatan ini memandangkan jumlah penumpang terlalu ramai.

Walaupun terdapat banyak kereta api dalam sela masa yang pendek, keadaan ketika waktu puncak sentiasa terlalu ramai dengan orang yang mahu pergi dan pulang daripada tempat kerja. Sekiranya anda naik kereta api ketika waktu puncak, adalah hampir mustahil anda akan berpeluang duduk di tempat duduk yang disediakan di dalam kereta api.

Satu laporan yang dikeluarkan oleh Kementerian Tanah, Insfrastruktur dan Pengangkutan Jepun pada tahun 2007 telah menunjukkan tahap kesesakan di setiap stesyen kereta api bawah tanah di Jepun. Daripada laporan ini, dapat dilihat dengan jelas bahawa hampir kesemua kereta api ini beroperasi dengan kapasiti melebihi 100% dan sebahagiannya mencecah 200%.

Di Malaysia, kita kadangkala dapat melihat kereta api tidak dapat dipenuhkan dengan lebih ramai penumpang memandangkan segelintir penumpang enggan untuk memenuhkan ruang tengah gerabak kereta api dan lebih gemar berdiri berhampiran dengan pintu.

Walau bagaimanapun, di Jepun bagi memastikan setiap gerabak kereta api mampu memuatkan penumpang yang melebihi kapasiti ini, setiap stesyen biasanya akan mempunyai beberapa orang pekerja yang ditugaskan untuk menolak masuk para penumpang agar dapat memenuhi setiap gerabak kereta api.

Anda mungkin pernah melihat situasi ini dalam filem dan ia sebenar-benarnya memang berlaku di Jepun. Para petugas khas ini dikenali sebagai Oshiya dan mereka akan menolak penumpang masuk ke dalam gerabak kereta api sehinggalah pintu gerabak tersebut dapat ditutup rapat.

Sewaktu ketika dahulu ketika Oshiya mula digunakan di Stesyen Shinjuku di Tokyo, mereka ini digelar sebagai "kakitangan pembantu penumpang". Pada awalnya, mereka ini hanyalah para pelajar yang bekerja secara separuh masa. Kini, tiada pekerja khas yang diambil sebagai Oshiya sebaliknya staf stesyen kereta api itu sendiri akan bertugas sebagai seorang penolak penumpang pada waktu diperlukan.

Walaupun pekerjaan seperti ini begitu sinonim dengan Jepun, dikatakan tugas seperti ini telah wujud terlebih dahulu di bandar New York satu abad lebih awal. Walau bagaimanapun, ianya kurang mendapat perhatian kerana para pekerja ini lebih sopan dan lemah lembut dalam memastikan penumpang dapat masuk ke dalam gerabak.

Walau bagaimanapun, fungsi Oshiya menunjukkan penurunan setelah kemunculan pintu automatik sehingga menyebabkan khidmatnya tidak lagi diperlukan menjelang tahun 1920-an. Pada era ini, beberapa buah filem pernah dihasilkan bagi menggambarkan realiti kerja sebagai seorang Oshiya antaranya filem The Big Noise (1928) dan Subway Sadie (1926).

Namun, pada masa kini walaupun pintu automatik sudah digunakan, khidmat Oshiya kembali ditagih memandangkan terlalu ramai warga Jepun yang menggunakan kereta api. Fungsi Oshiya bagi masa kini adalah bagi memastikan setiap gerabak benar-benar penuh dengan penumpang.

Sekiranya anda seorang pengguna perkhidmatan awam terutamanya kereta api, anda pasti tahu bagaimana sesaknya keadaan apabila begitu ramai penumpang berpusu-pusu berebut untuk masuk ke dalam gerabak kereta api. Ditambah pula dengan bau yang kurang menyenangkan yang menjadikan keadaan lebih buruk.

Cuba bayangkan di Jepun di mana pengguna perkhidmatan kereta apinya lebih ramai. Keadaannya tentulah lebih teruk daripada Malaysia, seolah-olah penumpang berada dalam tin sardin.

Seorang jurugambar daripada Hong Kong, Michael Wolf telah menghasilkan satu siri album bertajuk Tokyo Compression dimana beliau telah menangkap gambar-gambar orang yang mengalami trauma dan kesakitan kerana mereka telah ditolak oleh Oshiya untuk masuk ke dalam kereta api.

Selain muka yang ditekup rapat ke dinding, kelihatan badan-badan penumpang ini juga berada begitu rapat antara satu sama yang menyebabkan kesukaran untuk bergerak. Malah, untuk keluar ke satu-satu stesyen juga memerlukan usaha yang lebih memandangkan keadaan yang terlalu padat.

Bagi penumpang wanita pula, mereka mestilah lebih berhati-hati memandangkan keadaan sesak dan sempit seperti ini pastinya mengundang penyeluk saku dan lelaki yang mengambil kesempatan untuk meraba mereka.